EMEN, OR, AN. EPAILA-MARTIA\n17.- Estanislao Urruzola Uxola Tolosan il: Tolosarra, 1909 an jaioa, gazte-gaztetatik idazlea.\nGuda aurrean Argian eta gudatean Egunan; gero Euzko Gogoan, Aranzazu, Zeruko Argia t.aben.\nAinbat antzerki ta nobelaren egillea... Agur egin genion Prantziskotarren elizan; jendea gaiñezka zan... Iñor gutxi berak aiña lan egindakorik, gure erriak ezagutu ditun urte biurrietan... Abertzalea, euzkaltzalea, euzkera-zalea, iñor euskera-zale izan ba'da... (Uzturrek).\n23.- Gaurko bakarrik egunkari bat geiago: DEIA EUSKARAZ, euskera utsean idatzia.\n21.- Erriko euskereaz kezkaturik, bizkaierea indartzeko bizkaierazko idazleen alkartea sortzeko batzarra Euba'n: O.E.O.'ko Begiratzaille Orokorra dan Jabier Uriarte'k iñoanez, azken urteotan iñoiz baino alegin geiago umeak euskalduntzen, iñoiz baiño euskaldun barri geiago, eta ETB be daukagunean, Euskerearen erabillera sendotu ete da? Politikoen eta euskerearen erabilleraren artean troka sakonegia.\nBizkaieraz egiten dogunok % 40 eta bizkaierea bizi danik nabari ez.\nA. Zubikarai'k: bizkaitarrok euskaldun agoteak gara, gaixoak; galbideari mugak jarteko eskubide osoa daukagu; ez iñoren kontra; bizkaiereari bizi barria emoten baiño.\nUZEI'k argitaraturiko Zuzenbide Iztegia aurkeztua Deustu'ko Unibertsidadean: Erretorearen ordez, M. de Gereño, Zuzenbide Fakultadekoak zorionik beroenak iztegiaren jaiotze egin dabenai.\nA. Agirreazaldegi, UZEI'ko zuzendariak, UZEI euskeraren kultura normalizazioaren zerbitzurako erakundea dala.\nX. Arzalluz'ek irakasle ta abogadu lez, eskerrak egin UZEI'ri egin dauan lanagataitik: beretzat oore aundia izan da zuzenbide-adar bat osorik euskeraz emon al izatea.\nAzkenez, Makua'k, UZEI'koak eta euron lanak eskertu nai dituala: gaurkoa bai benetan altxorra! esan eban.\nAzkain'go alkate eta Ipar Euzkadi'ko Goiz Argi alderdi abertzalearen eratzaile dan Ander Luberriaga, bildur da EAJ'ren banaketak PSOE'ren garaipena ez ete dauan ekarriko.\n30.- Aberri Eguna; bakoitza bere aldetik: Iruña'n HB; EE Zarautz'en; EAJ, Bilbo, Legutiano, Donostia.\nPSOE'ko Napar Gobernuan dagon Urralburu'ren salakuntzagaitik, Euzko Jaurlaritzak, bere armarritik Naparroa'ren kateak kendu egin bear.\nKili-Kilik 20 urte gaur.\nRetolaza'k, Bilbo'ko S. Anton zubiondoan, ume euskaldunen alde, alfabetatzerik ez egoanean teilatu bako ikastolan irakasten asia, bakoitzari bere erako euskera sendotzen: bizkaitarrai bizkaieraz; gipuzkoarrai gipuzkeraz.\nOrixe da gaur be egin bear duna diño Retolaza'k.\nBizkai'ko Aldundiak, Erkiaga idazlea ta Makua Aldun Nagusiarekin, aldundian bertan, ondo merezitako omena Augustin Zubikarai ondarrutar idazleari: bere bizitza guztian euskerari ta Euskalerria'ri eskaiñi dautson lanagaitik.\nAiztu eziñeko jaia, txistulari, aurresku, bertsolari tab.egaz.\nItzaldi unkigarriak, biozkorrak.\nGernika'ren 49. bonbaketa urteurrena: Gernika'k orduan egazkin 1937an, nazien menpe ildakoak gogoratu: besteen artean Leizaola ta Ardantza lendakaria zirala Meza Nagusia Karmeldar Mojetan.\nAtzo arratsaldean, Euskararen Egunak 8.000 lagun bildu Iruiña'n: jai giroan eta errebindikatiboan euskararen plangintza ta normalizazioaren alde.\n11-12: ELA euzko sindikatuak 75. ezteguak; 1911'gnean, eun langile inguruk, EUZKO LANGILE ALKARTASUNA sortu.\nIntza'tar Damaso Aba kaputxino naparrarri, EAJ'ren NBB'eko kultura sailak omenaldia: Intza'n 1886 an jaioa, kaputxino mutikotan sartu ta euskera galdurikoa.\nAmaren bisiteak bere pekatua erakutsirik, Arturo Kanpion'en laguntzaz asita barriro euskeraz jabetzen da.\nBera da euskaltzainik zarrena.\n71 urteko gizona, Franco'ren aldian eriotz epaia emondakoa, Donostia'n ETA'k errakuntzaz illa: bera barik beste bat il gura izan ei eben...\n5'etik 11'ra Bilbo'n Euskerazaleak'ek eratua Bizkaieraren III. astea: Astelenean Erri Ipuiñak, izlaria Etxebarria tar JM irakaslea.\nAsteartean, Lauaxeta'ren gizatasuna ta Euskalerri'ko eta Europa'ko olerkarien ezagupena Lauaxeta'gan (L. Arostegi Aitak).\nEguastenean, J. Kerexeta'k abizenen garrantzia Euzkadi'n.\nEguenean, Euskerearen irakaskuntza erdimaillako ikastegietan X. Uriarte'k.\nAzkenez, barikuan Bizkaierazko Aditza.\n8, eguena: Durango'n, Astarloa Kultur Taldeak eratuta itzaldia: Euskera mai ingurua.\nEgindako itaunak eta eginbakoak: bizkaierea nungoa da ta nun egiten da? Bizkai'koa ta Bizkai'an.\nBaiña Bizkai'ko zein lekutan? Zein ikastolatan, zein Uniberchitatetan?\n29- Euskal Ebakeraz jardunaldiak Durango'n.


EBAZPENA, 2021eko azaroaren 19koa, Segurtasuneko sailburuordearena, zeinaren bidez dirulaguntzak ematen baitzaizkie irabazi-asmorik gabeko erakundeei joko patologikoari buruzko informazio eta prebentzio unibertsaleko jarduerak egiteko. - Eusko Jaurlaritza - Euskadi.eus\nERANSKINA ESKAEREN, PUNTUEN ETA EMANDAKO DIRULAGUNTZEN ZERRENDA\nJaurlaritzako lehenengo lehendakariorde eta Segurtasuneko sailburuaren 2021eko uztailaren 29ko Aginduak EAEko irabazi-asmorik gabeko erakundeei joko patologikoari buruzko informazio eta prebentzio unibertsaleko jarduerak egiteko dirulaguntzak emateko araubidea erregulatzen du (2021eko irailaren 8ko EHAA, 179. zk).\nAgindu horren 11. artikuluarekin bat etorriz, eta Joko eta Ikuskizun Zuzendaritzaren Balorazio Batzordearen txostena ikusita, honako hau\nLehenengoa. Eranskinean aipatzen diren eskatzaileei bertan zehazten diren dirulaguntzak ematea.\nBigarrena. Ebazpen hau erakunde interesdun guztiei jakinaraztea.\nEbazpen honek ez dio amaiera ematen administrazio-bideari, eta, beronen aurka, interesdunek gora jotzeko errekurtsoa aurkez diezaiokete Segurtasuneko sailburuari, hilabeteko epean, ebazpen hau berariaz jakinarazi eta hurrengo egunetik aurrera, Administrazio Publikoen Administrazio Prozedura Erkidearen urriaren 1eko 39/2015 Legearen 121. eta 122. artikuluetan xedatutakoarekin bat etorriz.\nIkus: AGINDUA, 2021eko uztailaren 29koa, Jaurlaritzako lehenengo lehendakariorde eta Segurtasuneko sailburuarena, 2021eko ekitaldian EAEn irabazi-asmorik gabeko erakundeek joko patologikoari buruzko informazio eta prebentzio unibertsaleko jarduerak egiteko dirulaguntzen emakida arautzen eta iragartzen duena.


Dramatismo puntu bat duten argazkiak - Nontzeberri\nHasiera/ARTEA/Dramatismo puntu bat duten argazkiak\nDramatismo puntu bat duten argazkiak\nSergio Monederok Boxeolariak izeneko argazki erakusketa paratu du Portugaleteko Torre Salazar aretoan, hil osoan.\nEgilearen ustez, urtetan boxeo mundua baztertua izan da, edo behintzat, ez du merezi zuen arreta berreskuratu, eta agian faktore eta eragin ezberdinak elkartu dira uste horretan (bortizkeria edo intentsitatea, eta parte hartzaileen edota ikuslegoaren profil zehatza). Gaur egun, ordea, onarpena zein prestigioa gora doa etengabe. Izan ere, lan gogorreko eta sakrifizio handiko diziplina da, non kirolariek lasaitasuna, autokontrola eta erreflexioa ikasten duten.\nSergio Monederok dio proiektuaren lagina bi urteko emaitza dela, “ehundik gorako boxeolari pasatu dira nire kameraren aurretik, ordu askotako sesioak eta ehunka ordu edizio eta aukeraketarako, baina zerbait azpimarratzekoa bada ilusio eta grinez egindako lana dela”.\nLanak zuri-beltzean datoz, “horrela diziplina honekin lotutako sentimenduak hobeto transmititzen nituelakoan, gogor eta kontrastatu bezala ulertzen nuen”.\nEgileak Argazkilaritza Garaikidearen Zentroan (CFC) edota Argazkigintza Dokumentaleko Eskolan egin ditu ikasketak. Tailer, ikastaro eta workshop ezberdinetan parte hartu du bere esparruan, hainbat maiusrekin: Gonzalo Azumendi, Rafael Roa, Jose Manuel Navia edo Gueorgui Pinkhassov… Prentsan eta aldizkari ezberdinetan hainbat erreportaje argitaratu ditu.\nBoxeolariak lehenengo erakusketa indibiduala da.\n“Zinegoak” jaialdia nobedadez josita dator aurten


Donostia Zinemaldia :: Jacques Beckerren atzera begirakoak bere osoko filmografia eskainiko du Donostia Zinemaldiaren 64. edizioan\nHemen zaude: Lehen orrialdea > 64. Edizioa 2016 > Berriak\t> Jacques Beckerren atzera begirakoak bere osoko filmografia eskainiko du Donostia Zinemaldiaren 64. edizioan\nAsteartea, 2016(e)ko abuztuaren 9\nDonostia Zinemaldiaren 64. edizioak atzera begirako bat eskainiko dio Jacques Becker zinemagile frantziarrari. Atzera begirako honek Beckerren film guztiak barne hartuko ditu; erdiak, Espainian merkaturatu gabeak. Gainera, Pierre Prévert-ekin errodatutako Le Comissaire est bon enfant, le gendarme est sans pitié / Pitiless Gendarme 40 minutuko filma eta La Vie est à nous, non Jean Renoirren laguntzaile izan zen.\nIzugarri zaintzen zituen xehetasunak, bai barnealdean birsortutako garai bateko dekoratuetan, bai kanpoaldeko grabaketetan, eta dotorea zen eszenaratzean zein atmosferak sortzen, Casque d'Or filmeko atmosfera erromantiko eta bortitza kasu. Beckerrek inpresionismoa eta errealismoa uztartu zituen, arreta berezia eskaintzen baitzien kontakizunaren ingurune historikoari eta pertsonaien psikologiari. Cahiers du cinéma aldizkariko kritikariek modernotasuna sumatu zuten zinemagilearengan, eta, gerora, kritikariok eurek ipini zuten praktikan errealizazioaren bideari heldu ziotenean, Nouvelle vague deitutako mugimendu hartan.\nDonostia Zinemaldiak antolatu du zikloa, Espainiako Zinematekaren laguntzarekin. Zikloa osatzeko, zinemagileari buruzko liburu bat argitaratuko da, Quim Casasek koordinatuta. Beckerren semeak, Jean Becker errealizadoreak, atzera begirakoaren aurkezpenerako Donostiara bidaiatuko du.\nJacques Becker, Pierre Prévert (Frantzia) 1935\nJacques Becker, Jean Renoir, Jacques B. Brunius, Henri Cartier-Bresson, André Zwobada, Jean-Paul Le Chanois (Frantzia) 1936\nJacques Becker (Frantzia) 1942\nJacques Becker (Frantzia) 1943\nJacques Becker (Frantzia) 1945\nJacques Becker (Frantzia) 1947\nJacques Becker (Frantzia) 1949\nJacques Becker (Frantzia) 1951\nJacques Becker (Frantzia) 1952\nJacques Becker (Frantzia) 1954\nJacques Becker (Frantzia) 1953\nJacques Becker (Frantzia - Italia) 1954\nJacques Becker (Frantzia - Italia) 1957\nJacques Becker (Frantzia - Italia) 1958\nJacques Becker (Frantzia - Italia) 1960\nJACQUES BECKER, PIERRE PRÉVERT (FRANTZIA) - 1935\nJACQUES BECKER, JEAN RENOIR, JACQUES B. BRUNIUS, HENRI CARTIER-BRESSON, ANDRÉ ZWOBADA, JEAN-PAUL LE CHANOIS (FRANTZIA) - 1936\nJACQUES BECKER (FRANTZIA) - 1942\nJACQUES BECKER (FRANTZIA) - 1943\nJACQUES BECKER (FRANTZIA) - 1945\nJACQUES BECKER (FRANTZIA) - 1946\nJACQUES BECKER (FRANTZIA) - 1949\nJACQUES BECKER (FRANTZIA) - 1950\nJACQUES BECKER (FRANTZIA - ITALIA) - 1954\nJACQUES BECKER (FRANTZIA - ITALIA) - 1958\nJACQUES BECKER (FRANTZIA - ITALIA) - 1960


Morez jantzi dira NUPen | arrosadia.org\nKattalin Barber. Nafarroako Hitza\nBrigada feministaren debekuak hautsak harrotu zituen sare sozialetan, eta, oihartzun mediatikoaren ostean, atzera egin zuten antolatzaileek. “Pena izan da ezagun egin garelako sortu den polemikarengatik, eta ez eraso sexistak salatzeagatik”. NUPeko talde feministako kide Cristina Osesen hitzak dira. Hark adierazi duenez, ikasleek urtero antolatzen duten karpan jarrera sexista eta matxistak egon ohi dira, eta horiei aurre egiteko antolatu zuten brigada feminista. “Protokolo sinple bat prestatu genuen, eta gure lana bakarrik laguntzea eta arazoa ikusgai egitea zen”.\nJaialdian “normaltasuna” izan zen nagusi. Hala ere, bi emakumeri laguntza eman zieten “eraso arinengatik”, eta hainbat jarrera matxista ikusi zituztela salatu dute. “Horrez gain, salatu behar dugu karpan zeuden hainbat ikaslek ez gintuztela batere ongi hartu, eta irainak jasan behar izan genituen”. Oraindik ere unibertsitate arloan sentsibilizazio lan handia egin behar dela uste du talde feministako kideak. Babesa izan zuten arren, “umilazioa” ere jasan zuten brigada feministako hogei neskek.\n“Badirudi batzuentzat ez dela existitzen eraso sexistarik. Guztiok harritzen gara bortxaketa bat egoten denean Iruñean, baina, era berean, bortxaketak egotera bultzatzen duten itsasgarriak onartzen dira karpan. Arazoaren errora joan behar dugu. Itsasgarriak ez dira txantxa”. Izan ere, karparen kontseilu orokorrak debekatzen ditu eduki politikoa duten itsasgarriak, baina onartzen ditu eduki sexistakoak. Hoy follo, mañana juicio (Gaur larrua joko dut, bihar epaiketa) edota Bonitas piernas, ¿a qué hora abren? (Hanka ederrak, zein ordutan irekiko dute?) irakur zitekeen horietako batzuetan. Itsasgarriez gain, beste brigada batek karpan parte hartu zuela salatu du Osesek: “Eraztunaren brigada deitzen ziren, eta haiek laguntza eskaintzen zieten emakume itsusi bat hurbiltzekotan. Besoko urdinak zeramaten. Lotsagarria, eta oso larria iruditu zitzaigun”.\nDena den, Osesek eskertu du hainbat ikaslek eman zieten babesa. “Neska asko ikusi genituen kamiseta moreekin edota sinbolo feministarekin”. Udaberriko karpan berriro ere brigada feminista eginen dutela iragarri du, eta, ibilbide laburra duten arren, hamaika ideia eta ekintza aurrera eramanen dutela jakinarazi du Osesek. Orain, Emakumeen Kontrako Indarkeriaren aurkako Nazioarteko Egunaren harira eginen dituzten ekintzak prestatzen ari dira. “Unibertsitatea erakunde matxista da oraindik ere, eta horren adibide da eskolako edukietan emakumeak ikusezinak direla erabat”.\nEloisa Ramirez Nafarroako Unibertsitate Publikoko hedapenerako eta harreman instituzionaletarako errektoreordea ere mintzatu da karpan egoten diren jarrera sexisten inguruan. “Ikasleek antolatzen duten jaialdia da; hortaz, ezin dugu esku hartu, baina sentsibilizazio kanpainak egin ohi ditugu karparen eguna aitzakia hartuta”, adierazi du. Drogen kontsumoari buruz, sexu erasoei buruz eta jarrera homofoboen inguruan sentsibilizazio kanpainak aurrera eramaten dituzte karparen aurretiko egunetan. “Unibertsitate osasungarriaren programaren baitan inkestak eta analisiak egiten ditugu jakiteko zer gertatzen den egun horretan. Egia esan, drogen kontsumoari buruz, bai eta jarrera sexisten inguruan ere, askotan jaso izan ditugun erantzunak harrigarriak eta kezkagarriak dira”.\nSexu jazarpenaren aurka\nNUPek onartu berri du sexu jazarpenaren aurkako protokoloa. Jazarpen psikologikoa eta sexua oinarri duen jazarpena ere izanen ditu kontuan prebentzio eta esku hartze neurriak biltzen dituen dokumentuak. Unibertsitate komunitateari, erakundeak kontratatutako enpresei eta praktikako ikasleak hartzen dituztenei ezarriko diete protokoloa. “Honen aurretik ez genuen ezer, eta, arazoren bat gertatzen zenean, logikarekin jokatzen genuen. Prozedura honekin, errazagoa da arazoa bideratzea, eta, bide batez, gaia ikusgai egiten dugu”, adierazi du Ramirezek.\nNUPek onetsi berri duen protokoloak jazarpen mota hauek “berdintasun eskubidearen, integritate fisiko eta psikikoaren eta pertsonen duintasunaren aurkako atentatutzat” jotzen ditu, eta aurreikusten du pairatzen duenari laguntza emango zaiola, egoera errepika dadin galaraziko dela eta zehatu egingo dela, “gertaeraren testuingurua eta baldintzak kontuan hartuta”. Ramirezek adierazi du formakuntza ekintzak eginen dituztela. Horretaz gain, ikasleei aurkeztuko diete protokoloa, “existitzen dela jakin dezaten; haiekin gaia lantzea ere gustatuko litzaiguke”.


Eta hasteko, triskantza | Kirola | Berria\nEta hasteko, triskantza\nFroomek, Portek, Yatesek eta Ion Izagirrek 51 segundo galdu dituzte erori egin direlako, eta Quintanak 1.15, matxura batengatik. Gaviriak irabazi du lehen etapa, esprintean\nChris Froome errepidera itzultzen, atzoko etapan erori ondoren. Alboan, begira, Jasper De Buyst. JEFF PACHOUD / EFE\nTxirrindulari beterano askok diote, gaur egun, tropela oihan hutsa dela. Indartsuenaren legeak agintzen du, eta errukia iraganeko bertutea da. Ziztu bizian hasten denean inork ez du atzera begiratzen, eta berdin dio zein etapa den, edota zein den zorigaitza duena. Are gutxiago etapako azken kilometroetan. Frantziako Tourra atzo hasi zen, eta sarraski batekin hasi zen. Tropelak bere gupida falta erakutsi zuen, eta Chris Froomek (Sky), Richie Portek (BMC), Adam Yatesek (Mitchelton) eta Ion Izagirrek (Bahrain) 51 segundo galdu zituzten helmugan erorita. Okerragoa izan zen, dena den, Nairo Quintanaren (Movistar) kasua, zeren, helmugarako hiru kilometro pasatxo falta zirela matxura eduki, eta 1.15 galdu baitzuen helmugan. Kolonbiak negar eta barre egin zuen, kutuna atzean sartu arren Fernando Gaviriak (Quick Step) irabazi baitzuen lehen etapa, eta hark jantzi zuen elastiko horia.\n«Frantziako Tourrean ez dago jaiegunik». Esaldi ezaguna Lance Armstrongena da. Dopinak haren balentria guztiak zikindu zituen, baina hari onartu behar zaio tropelean inor gutxi bezala mugitzen zela. Hura beti zihoan adi, eta ez zitzaion inoiz gertatu sailkapen nagusirako hautagai batzuei atzo pasatu zitzaiena. Lehen etapa zen, eta aurreneko 195 kilometroetako lasaitasuna zalaparta bilakatu zen azken seietan. Hainbat txirrindulari erori ziren, eta tropela bitan zatitu zen. Aurrean 63 kideko multzoa helmugaratu zen Fontenay le Comten, eta, Gaviriaren atzetik, hainbat faborito sartu ziren:Vincenzo Nibali (Bahrain), Mikel Landa (Movistar), Tom Dumoulin (Sunweb), Primoz Roglic (Lotto Jumbo)...\nAsko bai, baina ez denak. Lurrera joan zirenen artean Froome zegoen, eta elastikoa zikinduta iritsi zen helmugara. «Ez dut lesiorik, eta asko falta da Parisera arte», azaldu zuen gero —errepidetik irten eta belarretara erori zen—. Lesiorik ez, baina denbora galdu bai. Michal Kwiatkowski eta Luke Rowe taldekideak harekin gelditu ziren, baina ez zen aski izan. Ezta Porte edota Adam Yatesen ekina ere. Saiatu ziren tartea murrizten, baina, ordurako, esprinterren taldeak jo eta su zebiltzan. Azkenean 51 segundo galdu zituzten aurreko hautagai handiekiko. Tarte erabakigarria izan daiteke.\nHaiena gogorra izan zen, baina gutxi dirudi Quintanari gertatu zitzaionarekin alderatuta. Amaieran, Mikel Landa haren taldekidea oso grafikoa izan zen gertatu zena deskribatzeko: «Hondamendia eta desastre bat izan da. Amaieran urduritasuna eta erorikoak iritsi dira». Quintanak helmugarako 3,600 kilometro falta zirela izan zuen matxura. Azken kilometroak makurrak ziren, errepidea zabaldu eta estutu egiten zen, eta kolonbiarra errepide erdiko bidearte baten gainetik pasatu zen. Bi erroberetan hausturak izan zituen, eta gelditu egin behar izan zuen. Azken hiru kilometroetan izan balitz ez zuen denborarik galduko, baina ez zen iritsi. Jose Joaquin Rojas taldekidea zen matxura izanez gero hari bizikleta uzteko arduraduna, baina aurreko erorikoan kaltetuetako bat izan zen. Laguntza moto batek aldatu zizkion erroberak, baina luze jo zuen, eta Quintana 1.15era helmugaratu zen. Ikusi behar ea balioko duen talde barruan duten liderren arteko hierarkia argitzeko.\nGaviria, taldeari esker\nEtapari dagokionez, tropelak helmugatik hamar kilometrora zapuztu zuen eguneko ihesaldia, eta esprinterren taldeek bosgarren abiada erantsi zioten tropelari. Quick Step taldeak lan bikaina egin zuen, eta Gaviriak borobildu zuen. Lehen aldiz ari da Tourrean, eta ondo nagusitu zen. Buruz buruko lehia irabazi zion Peter Sagani (Bora ). Marcel Kittel izan zen hirugarren (Katuxa). Gaizki hasi, eta atzetik aurrerako ahalegin handia egin zuen. Gaur, ondo bidean, berriz ere neurtuko dituzte indarrak. 182 kilometro dituzte Mouilleron Saint-Germain eta La Roche sur Yon artean.


Izotza egiteko hormetako gailuentzako gordetegiak (siloak) | Fagor Industrial\nIzotza egiteko hormetako gailuentzako gordetegiak (siloak)\n• Altzairu herdoilgaitzarekin daude eginda AISI 304 biltegiak.\n• Injektatutako poliuretanoz dago eginda 40 kg/cm3-ko isolamendua. Horren bidez, era egokian gorde daiteke izotza.\n• Ez du erpinik barne-diseinuak, erraz garbitzeko eta higiene hobe ezina mantentzeko.\n• Dentsitate eta kolpeen aurkako erresistentzia handiko polietilenoarekin egindako pieza bakarrez osatuta dago barrualdea.\n• Erabilera intentsiboetarako diseinatutako altzairu herdoilgaitzarekin dago eginda atea.\n• Atea ixteko sistema isila dute.\n• Moduluzko edozein izotz-makina motarako gaitasunak dituzte modelo ezberdinek.\n• Azpiko drainatzea dute.\n• Izotza ateratzeko pala dakarte.\n•Altuera ezberdinetan jar daitezkeen hankak dituzte.


Ibargaraiko 25 garajetarako 16 eskaera besterik ez - Bergara - Goiena.eus\nIbargaraiko 25 garajetarako 16 eskaera besterik ez\nEduMendibil 2009-01-30 14:40\nIbargarai kaleko F blokearen lehen sotoan Udalaren jabegokoak diren aparkalekuen harira, salmentarako eskaeren zerrenda berretsi zuen udalbatzak astelehenean. Zazpi aparkaleku adjudikatuta daude jadanik eta beste 24 Udalak erreserbatu zituen lehen. Orain 25 aparkaleku irekien notario aurreko zozketa egingo da. 16 eskaera jaso dituzte. Zozketak finkatzen duen ordenan erosleek nahi dutena aukeratu ahal izango dute beraz.\nBestalde, Zabalotegiko aretorako Surround soinu ekipoaren hornidura eta instalazioa kontratatzeko baldintzen plegua onartu zuete astelehenean, aho batez. Prezioa 19.262 euro da.\nSan Pedro kaleko urbanizazio lanen barruan, epaitegi ondoan dagoen galtzada-harri eremu batetik galtzada-harriak altxatzeko eta San Pedro kalean kokatzeko lanen adjudikazio gehigarria onartu zuten. 4.471 eurokoa da aurrekontua. Lanek finkatutako datarako (gaurko, urtarrilak 30) amaituta egon beharko lukete.\nAmaiur eta seminarioa\nDomekarako, otsailaren 1erako, Amaiurko herriak egindako deialdiarekin bat egin du Udalak, PSE-EEren kontrako botoekin. Nafarroaren konkistaren 500. urtemugako ekitaldietan hartuko dute parte Udal Gobernuko hainbat kidek. Dirulaguntzarik emanez gero, German Muruamendiarazek (EAJ) aurretik dagokion batzordean aztertzea eskatu zuen eta Agurne Barruso alkateak beti egiten dela erantzun zion. Azkenik, Muruamendiarazek Seminarioko egoeraren azterketa ekonomikoaren zain daudela gogoratu zion jarraian;hurrengo astean idatziz erantzun bat jasoko dutela aurreratu zuen alkateak.


Mercadonaren ahuakate-olioa - Mercadona\nMercadonan duzu jada ahuakate-olio zoragarria, plater-mota guztietarako ongailu bikaina.\nMercadonaren ahuakate-olioaren ezaugarriak\nAhuakate-olioa oliba-olioaren oso antzekoa da. Fruta-gustuko olio honek trinkotasun leuna eta arina du, eta kolore berde distiratsua.\nTestura, berriz, egokia du larruazalean eta ilean emateko. Horregatik, hidratatzaile gisa eta artisau-xaboi eta -krema asko egiteko ere erabiltzen da.\nJakina, haren zaporea dela eta, zenbait jakirekin ere hartzen da ahuakate-olioa.\nFruta-zaporea du eta intxaur-aroma; konbinazio aproposa entsaladak, guacamolea, kremak, pasta marinatua, arraina eta parrilan erretako haragia maneatzeko.\nErrezeta: ganba-entsalada mangoarekin eta ahuakatearekin\n400 g ganba (10 ganba)\n300 g mango-pulpa 2 cm-ko kubotan moztuta\n1 ahuakate 2 cm-ko kubotan\nLetxuga- edo endibia-hostoak\nLima baten zukua\nLimoi-erdi baten azal birrindua\n2 koilarakada ahuakate-olio\nIrakinarazi ganbak 10 minutuz, xukatu, eta zuritu.\nZatitu ganbak. Bi osorik utzi, apaintzeko.\nJarri ganba zatituak katilu batean mangoarekin eta ahuakatearekin. Beste ontzi batean, nahasi limoi-azal birrindua, lima-zukua, gatza eta ahuakate-olioa. Ondo nahasi, emultsio bat sortzeko.\nManeatu ganba- eta fruta-entsalada emultsioarekin. Zabaldu letxuga- edo endibia-hostoak, garbituta eta lehortuta, entsalada-ontzi batean, eta, gero, estali ganba- eta fruta-entsaladarekin.\nJarri bi ganba oso, eta apaindu lima-zatiekin.\nErrezeta: ahuakate-krema hotza urdaiazpikoarekin\n75 g urdaiazpiko serrano\nEgosi porru zatitua uretan urdaiazpiko-hezurrarekin batera, ordu-erdiz.\nAtera eta utzi hozten.\nGehitu ahuakate-haragia, eta busti limoi-zukuarekin.\nXehatu dena, eta zerbitzatu ontzietan.\nApaindu aurrez frijitutako urdaiazpiko-tirekin.\nGehitu ahuakate-olio zurrusta da txiki bat.\nProbatu Hacendado ogi-xerra garidun kurruskariak, eta jan itzazu ahuakate-olioarekin.\nEguneko edozein unetarako, Hacendadoren +Proteínas postre-aukera zabala eskaintzen dizugu; baietz gustatu!.\nMercadonaren esnea, gustu guztietarako


BASQUE DISTRICT OF CULTURE AND CREATIVITY (BDCC) – Musika bulegoa\nBASQUE DISTRICT OF CULTURE AND CREATIVITY (BDCC)\n2021eko uztailaren 8an BASQUE DISTRICT OF CULTURE AND CREATIVITY (BDCC)ren aurkezpena burutu zen.\nBDCC ezartzeko fasean abiarazi nahi duen lehen ekimena ENPRESA-PROIEKTUAK SENDOTZEKO PROGRAMA bat da, kultura- eta sormen-industrien sektorearen lehiakortasuna eta indartze ekonomikoa sustatzeko tresna, 2021eko irailetik abendura bitartean garatuko dena.\nPrograma Euskadiko KSIetako enpresetan eta erakundeetan zuzendaritza-erantzukizuna duten eta enpresa-proiektu bat garatu nahi duten pertsonei zuzenduta dago (nazioartekotzearekin, digitalizazioarekin, berrikuntzarekin, negozio- edo zerbitzu-eredu berriekin eta abarrekin lotutako proiektuak) eta programak eskaintzen duen trebakuntza eta laguntza adituaren prozesuaren bidez, arrakasta handiagoz inplementatu ahal izateko.\nHemen aurkituko duzu programaren xehetasuna eta parte hartzeko inprimakiarekin batera. Informazio hori BDCC plataforman ere eskura daiteke, Prestakuntza atalean.\nPilotajearen lehen edizio honetan, programak 20 enpresa-proiektutara mugatuko da, eta hautagai-zerrendak eta proiektu-proposamenak hautatu ondoren parte hartu ahal izango dute. Eskaerak jasotzeko azken eguna 2021eko uztailaren 29a izango da.\nZalantzarik edo argibiderik nahi izanez gero, helbide honetara jo dezakezue: info@basquedcc.eus


65 zordunek eta 167 milioi euroko zorrak osatzen dute Gipuzkoako Ogasunaren zordun handien zerrenda - Artikulua - ORAIN Gipuzkoa\n65 zordunek eta 167 milioi euroko zorrak osatzen dute Gipuzkoako Ogasunaren zordun handien zerrenda\nForu erakundeak lurraldean Ogasunarekin milioi bat euro baino gehiagoko zorra dutenen bigarren zerrenda plazaratu du\nGipuzkoako foru Ogasunak gaur plazaratu du bere zordun handien bigarren zerrenda, 65 subjektu eta 167 milioi euroko zorra jasotzen duen erregistroa. Zehazki, zerrendan 2016ko abenduaren 31an milioi bat euro baino gehiagoko zorra zutenen identifikazioak jasotzen dira. Aurreko zerrendarekiko, pasa den urteko irailean argitaratu zena, zazpi zergadun berri sartu dira, 20 milioi euroko zorrarekin, eta lau irten, bost milioi euro zor zituztenak.\nZerrenda Gipuzkoako Foru Aldundiaren egoitza elektronikoan kontsultatu daiteke, www.gfaegoitza.eus estekan. Izen hauen plazaratzea foru erakundearen iruzurraren aurkako estrategiaren testuinguruan kokatzen da, eta gaizki ikusiak dauden jokaerak publiko eginez gizartearen gaitzespena lortzea du xede. Beste era batera esanda, foru Ogasunaren helburua zerrenda kaleratuta pedagogia egitea da zerga betebeharrak borondatez betetzearen inguruan eta, era honetara, gizartearen gaitzespena lortu eta zerga iruzurraren aldeko jarrerak eragotzi.\nGaur argitaratu den listak 2016ko abenduaren 31n Ogasunari milioi bat euro baino gehiago zor diotenen identifikazioak jasoko ditu, borondatezko epean egindako eta atzeratutako, zatikatutako eta bertan behera utzitako ordainketak salbu. Araudiaren arabera, datorren urtean berrituko da zerrenda, eta erreferentzia eguna publikazio aurtengo abenduaren 31 izango da. Argazkia urtero berrituko da. Egun horretatik aurrera hasi eta egindako ekintzek ez dute eraginik zerrendaren argitalpenean.


Praktika akademikoak - Gazteria\nIzango Zara: Beste arloak/\nNicanor Zabaleta beka\nJose Ignacio Tellechea beka\nZaharberritze eta kontserbazioa\nUnibertsitateko edo Lanbide Heziketako ikasleek aukera dute beren ikasketa-planeko praktikak Gipuzkoako Foru Aldundian egiteko.\nHorretarako eskaera beren ikastegian egin behar dute. Ikastegien eta Gipuzkoako Foru Aldundiaren arteko lankidetza hitzarmen baten bidez formalizatuko da. Ikasleen hautaketa-prozesuaz ere ikastegia bera arduratuko da.\nPraktikak egin bitartean, Gipuzkoako Foru Aldundiak hilero 300 euro ordainduko dizkio ikasle bakoitzari, gastuak konpentsatzeko. Laguntza hori hilean 350 eurokoa izango da, ikasleak % 33ko ezgaitasuna edo handiagoa badu.\nPraktika akademikoen iraupena ikasle bakoitzaren prestakuntza programaren arabera erabakiko da.\nLanbide Heziketako zikloetako ikasleak\nLanbide Heziketako zikloetako ikasleek Gipuzkoako Foru Alndundian ikasketa-praktikak egiteko programa.\nUnibertsitateko ikasleek Gipuzkoako Foru Aldundian ikasketa-praktikak egiteko programa.\nUnibertsitate eta lanbide heziketaren esparruko praktiketako programek aukera eman digute 2017ko urtean zehar 90 praktikaldi koordinatu, kudeatu eta abian jartzeko - 62 unibertsitate mailakoak eta 28 lanbide heziketakoak; eta 63 emakumezko (% 70) eta 27 gizonezko (% 30).\nForu Aldundiaren plantillako 46 pertsona aritu dira pertsona horien irakasle. Eta 46 pertsona horietatik 25 emakumeak izan dira (% 54) eta 21 gizonak (% 46).


Merkatuaren abusatzaileek "kartzela aurrean egon beharko lukete" - EBko kazetaria\nAbenduaren 27, 2013\nEBko finantza merkatuetako iruzurgileek kartzela jasan dezakete Europako Parlamentuko eta estatu kideetako negoziatzaileek adostutako arauen arabera EBko finantza merkatuetan konfiantza berreskuratzeko eta inbertitzaileentzako babesa bultzatzeko asmoz.\nAlrene McCarthy (S&D, Erresuma Batua) Legebiltzarrean Legebiltzarraren bidez zuzentzeaz arduratu den arduradunak honakoa esan du: "Gaur lortutako akordioa aurrerapauso handia da merkatuaren gehiegikeriak EB guztian jorratzen direla bermatzeko. Libor eskandalua merkatuaren manipulazio txarrena izan zen. energiaren merkatuetan, hala nola petrolioaren eta gasaren eta dibisen merkatuetan erreferenteen ustezko eta balizko manipulazio gehiago ikusten ari dira ".\n"EB osoan zigor penal gogorrak ezarri dituen lehen legea da hau, gutxienez 4 urteko kartzela zigorra jarri dute barruko negozioengatik eta merkatuaren manipulazioagatik. Arauen arabera bankuek eta finantza erakundeek merkatuko gehiegikerien erantzukizun penala izango dute orain, delitu horiek direla ziurtatuz. serio hartu du. "Emine Bozkurt (S&D, NL) LIBE batzordeko eurodiputatu nagusiak esan du:" Gaur seinale bat bidali dugu, ez dugula nahi herritarrek merkatuaren tratu txarrak jasaten dituztenen portaera kriminala ordaintzea nahi ez dugunik. Gainera, ziurtatu dugu erreferentzien manipulazioa delitua dela eta merkatuaren manipulazioaren definizioaren menpe dagoela. Finantza delitu larrienengatik zehapen administratiboa lortzea ezinezkoa dela erakustea garrantzitsua da finantza merkatuetan konfiantza berreskuratzeko. mugaz gaindiko krimenak errazago epaitzea ahalbidetu zuen; agintariek nahikoa tresna eta baliabide lortuko dituzte merkatuaren gehiegikeriaren aurkako delituen aurka borrokatzeko ".Zigor zigorrak\nArau berriak merkatuaren gehiegikeriak murriztea du helburu, hala nola informazio aurreratua, merkatuaren manipulazioa eta informazioaren legez kanpoko zabalkundea, baina zigor gogorragoak, espetxe zigorrak barne, babestu behar dituzte EB osoan.\nArau-hausteen definizioaren eta estatu kide desberdinetan aplikatutako zigorreen arteko desadostasun handiek esan nahi dute merkatuko gehiegikeria mugaz haraindi egin daitekeela eta iruzurrak zigorrak ahalik eta arinen egin daitezkeela.\nEBko herrialdeen arteko desberdintasunak argitzeko, eurodiputatuek estatu kide guztiei behartu nahi diete lau urteko kartzela zigorra ezartzea gehienez lau urteko kartzela zigorra ezartzeko edo merkatuaren manipulaziorako modu larrienak eta bi urtez informazioa zabaltzeagatik. EB.Arau-hausteen definizioa\nInsider aurre egitea eta merkatuko manipulazioa delitu gisa zigortu behar dira nahitakoak zirenean; piztea, laguntzea eta betetzea modu berean tratatuko dira. Gainera, arau-hauste bat egiteagatik ere zigorra izan liteke.Menpeko lau urteko kartzela zigorra duten arau-hausteei buruzkoak, esaterako, informazioa nahita erabiltzen da finantza-tresnak erosteko edo saltzeko edo agindua bertan behera uzteko edo aldatzeko.\nLau urteko kartzela zigorrekin zigortzen diren merkatuaren manipulazio delituak honako hauek dira, besteak beste: transakzio batean sartuta egotea edo seinale faltsuak edo engainagarriak ematen dituen eskaintza, eskaera edo prezioaren inguruko tresna edo prezioen inguruko iruzkinak edo manipulazio faltsuak edo engainagarriak eskaintzea. erreferentzien kalkulua.\nEstatu kideek askatasuna dute merkatuaren gehiegikeriari buruzko zigor zuzenbide arauak zorrotzagoak hartzeko edo mantentzeko.\nGai erlazionatuak:Alrene McCarthyEmine Bozkurtfinantza merkatuko iruzurrakInsider aurreInbertitzaileak babesteamerkatuko abusuakmerkatuan manipulazioa


Errefutazioa – Gizapedia\nErrefutazioa baieztapen, konklusio, argudio edo teoria bat faltsua edo okerra frogatu edo erakusten duen argudio edo froga da. Hizkuntzalaritzan, baieztapen bati buruzko desadostasuna adierazteko erabiltzen den esaldia ere bada. Bi motako errefutazioak bereizten dira: errefutazio zuzena, ukatzen den baieztapenaren oinarri edo premisen aurkakoa ("ariketa ondo egin dut, beraz gainditzea merezi dut", ariketa ongi egina ez dagoela eta ondorioz ikasleak ez duela gainditu behar adieraztean); eta zeharkakoa, baieztapenak dakartzan ondorioengatik ukatzen duena (adibidez, marihuana baimentzearen aurka, kontsumitzaileengan ekar litzakeen osasun-arazo larriak aipa daitezke). Logikan erabiltzen diren beste errefutazio mota batzuk reductio ad absurdum edo absurdoraino txikitzea (maiz matematikan erabilia) eta kontraetsenpluak dira.\nBeste hizkuntzetan: gaztelaniaz, refutación; ingelesez, refutation.\nAntitesia eta antitetikoa (filosofia)\nAntitesiari buruz figura erretoriko gisa jakiteko, ikus Antitesia (erretorika). Filosofian, antitesia baieztapen (tesi) bati egiten zaion ukapen, errefutazio, kontraetsenplu edo salbuespena da, tesia faltsutu edo gezurtatzeko erabiltzen dena.…\nKontraetsenplua kasu guztietarako baieztapen orokor bat faltsutu edo gezurtatu egiten duen banako kasu berezi bat da. Bereziki matematikan frogapenak egiteko edo, hobe esanda, teoremak gezurtatzeko erabiltzen den argudio logikoa…


Birjinia Arrazola: “Banekien nirekin edozer gauza eginda ere, Polizia Nazionalak inpunitate guztia zuela” - etakitto.eus\nBirjinia Arrazola: “Banekien nirekin edozer gauza eginda ere, Polizia Nazionalak inpunitate guztia zuela”\nTorturaren Biktimen Babeserako Nazioarteko eguna izan zen atzo eta Sortuk aitortza ekitaldia egingo zuen Armeria Eskolan. Bertan torturak jasan dituzten zenbait eibartarren testigantzak batu zituen bideoa aurkeztuko zuten, tartean Birjinia Arrazolaren kontakizuna.\nTortura jasan duen pertsona bezala, babesa sentitu duzu noizbait?\nInguruko lagunengatik eta ezker abertzaleko organismo oso konkretuengatik bai, baina hortik haratago inongo momentuan ez digute galdetu zer gertatu zen, zergatik izan zen edo zergatik askatu gintuzten.\nEgun horren atarian, gaiaz berba gehiago egiten denean, freskatu egiten zaizkizu oroitzapenak?\nHori inoiz ez doa burutik. Norberaren bizipenetan geratzen den zerbait da eta horrekin bizitzen ikasten duzu. Bakoitzak modu ezberdinean bizi du. Nire kasuan, ondorioak izan ditu hurrengo urteetan.\n2002ko maiatzaren 14an atxilotu zintuzten. Nola gogoratzen duzu momentu hura?\nEsnatu nintzenean Polizia Nazionala logelan nuen. Batek besotik oratu eta armairura eraman ninduen. “Jantzi zaitez, bagoaz eta”, esan zidan. Gurasoak pasilloko izkina batean zeuden niri begira. “Egoera honetan, pertsona batek zer jantzi behar du?”, pentsatu nuen armairuaren aurrean. Alkandorarik eta jertserik itxienak eta prakarik zabalenak jantzi nituen, bortxatua izateko beldur nintzelako\nHandik hiru egunetara aske laga zintuzten. Zer gertatu zen denbora tarte horretan?\nAtxilotu bakoitzaren esperientzia mundu bat da. Niretzat oso gogorra izan zen. Atxilotu ninduten lehen momentuan fijatu nintzen Polizia Nazionalak atxilotzen ninduela eta lasaitu egin nintzen (nahiz eta inongo garantiarik ez izan, Eibarko lagun asko torturatu dituelako Polizia Nazionalak). Tontokeria bat, baina tira. Banekien nirekin edozer gauza eginda ere, inpunitate guztia zutela. Beldurra zer den orduan jakin nuen.\nHori guztia pentsatzeak, burua prestatzen lagundu zizun?\nTira… Madrilera bidaian buruan kolpeak eta belarrondokoak eman zizkidaten. Lo egitean atseden hartzen zuten eta gero berriz hasten ziren. Gero, Madrilen, tortura psikologoa jasan nuen. Etxean Torturen Aurkako Taldearen liburuxka nuen (tortura jasateko arriskuan bazeuden, nola jokatu azaltzen zuena) eta galdeketan aurrean jarri zidaten. Bestetik, eurei interesatzen zitzaizkien galderez aparte, oso errepikakorra zen aurretik atxilotu zituzten eibartarrak aipatzea (Simone Begiristain, Ricardo Aranburu, Julen Ereñaga, Ibon Muñoa…). Eurek oso tortura gogorrak jaso zituzten. “Badakizu zer gertatu zitzaien, ezta?”, esaten zidaten poliziek. Zer egiteko gai ziren argi lagatzen zuten horrela.\nHiru egunez egon zinen atxilotuta. Zenbat denbora pasa zen jabetu zinen?\nEz. Ziegako argia ez zuten itzali eta ez nekien oso ondo zer egun zen. Ez nuen kontakturik inorekin. Poliziak ziegara etortzen ziren, eurekin joaten nintzen, galderak egiten zizkidaten eta bueltatu egiten nintzen. Hiru egunez etzanda egon nintzen jertsearekin buruan, argia oso gogaikarria zelako. Botak ez nituen kendu ere egin. Bortxatua izatearen beldurrarekin blokeatuta geratu nintzen.\nMomentua noiz iritsiko zen zain?\nBai. Bestetik, ziega guztiak hodi batzuetatik daude komunikatuta eta galdeketa-gelan esaten zena entzuten zen. Adibidez, Unai Arana entzun nuen, eta orduan jakin nuen zein jenderen bila joan ziren. Galdeketak egiten zituztenean kantuan hasten nintzen, ez entzuteko.\nJasandako torturak eragina izaten zuen galdeketetan?\nEz dakit oso ondo zer bilatu nahian zebiltzan. Ezker abertzalean militatzeaz gain, ez nuen gauza gehiago kontatzeko. Eurek dena jakingo balute bezala jokatzen dute, baina nabarmena da ez dela horrela. Bestetik, familiarekin mehatxatu ninduten. Baina askorik ez zekiten, bikotearen aurka joango zirela esan zidatelako eta sasoi hartan ez nuen bikoterik.\nEz zenuen abokatuarekin egoteko aukerarik izan?\nEz. Lehendabizi forentsearengana eraman ninduten eta azterketa medikua egin zidan, argi eta garbi jakiteko zein puntutara arte jasan ahal izango nuen tortura fisikoa. Ziegatik irtetean, ostera, ez nuen forenserik ikusi.\nAske laga zizutenean, zer?\n“Benga, bagoaz”, esan zidaten egun batean. Epaitegiko ziega batera eraman ninduten beste emakume batekin eta, hiru egunez inkomunikatuta egon ondoren, oso mesfidantza handia nuen. Ez nekien beste atxilotu bat edo txibatoa zen. Berba egiten saiatzen zen, baina nik “bai” edo “ez” bakarrik erantzuten nuen. Gero, epailearen aurrera eraman ninduten eta, joan baino lehen, poliziak mehatxua egin zidan belarrira: “Badakizu, esaten duzunaren arabera, kontuz ibili. Bestela, bueltan zatoz”. Bidean Aitor Abanzabalegirekin gurutzatu nintzen.\nZer moduz ikusi zenuen?\nOndo. Aitor ez zenuen sekula gaizki ikusten, baina argi ikusi da dena barrutik eramaten zuela.\nBeste atxilotu eibartarrak noiz ikusi zenituen?\nEpailearen aurretik pasa ondoren ziegan sartu gintuzten berriz. Ziega batetik bestera berba egin ahal da eta oso momentu hunkigarria izan zen. “Ni libre”, esan zuen Aitorrek, “zuek zer?”. “Ni ere”, Ikerrek. Horrela esan zuten denek eta demaseko poza izan zen. Atea zabaldu zutenean abokatua ikusi genuen paperak sinatzen. Gu pasillotik antxitxiketan hasi ginen eta abokatuak gelditzeko zioen, sinatu arte ezin ginela irten, baina handik irten nahi genuen. Familiakoak zeuden kanpoan eta “jo zaituzte?”, galdetzen zidaten.\nMomentuan kontatu zenien gertatutakoa?\nEz. “Dena ondo”, esan nien. Shock egoeran egon nintzen denbora luzean, gertatutakoa onartzen. Kontatzea kostatzen da, baina beharrezkoa da gertatutakoa hitzez adieraztea.\nBirjinia ArrazolaTorturakTorturaren Biktimen Babeserako Nazioarteko eguna\n« Eibartarrak garaile borroka guztietan Eskoriatzako kick boxing gau-ekitaldian Eibarko Koro Gazteak kontzertua eskainiko du uztailaren 9an Txaltxa Zelaian »


Liraina, deigarria eta mozkortia: GURBITZA - Zientzia.eus\nHasiera » Artikuluak » Liraina-deigarria-eta-mozkortia-gurbitza\nLiraina, deigarria eta mozkortia: GURBITZA\n1995/11/01 Terés, Joxepo Iturria: Elhuyar aldizkaria\nFITXA TEKNIKOA Gurbitza\nEspezie honen familiari, ahabia aztertu genuenean, errepaso bat eman genionez, gurbitza generoa ezagutzen hasiko gara. Orokorrean, zuhaiska edo zuhaitz hauek urte osoan berdeak izaten dira eta fruitu modura, baia biribil deigarri bat izaten dute. Arbutus generoaren barruan ezagutzen diren 25 bat espezie Ipar hemisferioan kokatzen dira. Espezie horietatik guztietatik, gurbitza ( Arbutus unedo ) gure artean aurkitzen den bakarra da, penintsulan ere, bera bakarrik aurkitzen delarik.\nGurbitza zuhaiska edo zuhaitz txiki bat da, 5 metrotara irits daitekeena eta salbuespenetan 10etik gora. Enborraren azala arre-gorriska edo arre-griseska, ezkatatan eta luzetarako zirrindatan askatzen dena. Puja gazteak gorriskak izaten dira. Hostoak bakunak, larrukarak, luzanga-lantzeolatuak, ertzean finki zerratuak edo ia-ia osoak. Orokorrean, berde biziak gainaldean lustredunak eta azpialdean zurbilagoak. Loreak berriz, panikula terminaletan zintzilikatzen dira, zuriskak izaten dira, askotan berdez edo arrosaz tindatuak. Fruitua, baia biribil bat da eta 2-2,5 cm-ko diametroa du, hasieran berde-horiska da eta heltzerakoan gorri-laranja. Udazkenean eta negu hasieran loratzen da eta aurreko urteko fruituak era berean heltzen direnez, oso itxura polita hartzen du. Baia hauek jan daitezke, baina asko janez gero eta oso helduak daudenean alkohol pittin bat izan dezaketelako, buruko mina eta mozkorraldia ere eragin dezakete.\nGurbitzak klima biguna behar du eta edozein lurzoru-motatan aurki dezakegu. Euskal Herriko parte gehienetan sakabanatuta dago. Kostaldean ugariagoa izanik, artadi, harizti eta karraskaletan kokatzen da bereziki eta askotan, horien ordezko komunitateetan ere bai. Artelatza dagoen puntuetan ere ugari izaten da eta zenbaitetan, sail dezenteak eratzen ditu. Egurra erregai gisa erabili izan da, kalitate oneko ikatza ematen duelarik.\nSendabelar gisa ere erabilia izan da. Erromatarrek zuhaitz sakratutzat zuten eta sorginak uxatzeko eta ume sorginduak sendatzeko erabiltzen zuten. Baiak jangarriak direla esan dugu eta konfitura, likorra eta ozpina egiteko erabili ohi dira, astrigente-propietateak dituztela adieraziz. Hostoek eta azalak taninoak dauzkate eta beherakoaren eta disenteriaren sendagarritzat hartu izan da. Loreak transpirazioa hobeagotzeko eta sustraiak berriz, hemorragien kontra ere erabili dira.\nEspeziea: Arbutus unedo\nBanaketa: banatua kostaldean eta mendi hegal babestuetan\nHabitata: artadi, harizti, karraskalak\nBasoan zehar... ahabia - Zientzia.eus 2018-10-29\nLore-elkarte zoragarria: ainarra burusoila - Zientzia.eus 2018-10-29\nHuntza, landare igokaria - Zientzia.eus 2018-10-29\nAdar gorriskak dituen zuhaiska: Zuhandorra - Zientzia.eus 2018-10-29\nEZPELA, hegal harritsuetako zuhaiska - Zientzia.eus 2018-10-29


Baztertze arriskuan daudenen arreta zerbitzua eztabaidagai, Zarautzen - Urola Kostako Hitza : Urola Kostako Hitza\nBaztertze arriskuan daudenen arreta zerbitzua eztabaidagai, Zarautzen\nOsteguneko ohiko osoko bilkuran hizketagai izan zuten berriro baztertze arriskuan dauden pertsonei eskaini beharreko arreta zerbitzua. EH Bilduk jarri zuen mahai gainean gaia, baina ez zen aurrera atera hark proposatutako mozioa.\nZarauzko urriko udalbatzarra.\nIaz hautsak harrotu zituen Zarauzko Udalean baztertze arriskuan dauden pertsonen egoerari erantzuteko eztabaidak. Aurreko osteguneko urriko ohiko osoko bilkuran berriro heldu zioten gaiari udal taldeek.\nEH Bilduk eskatu zuen pertsona horiei arreta eskaintzeko “eguneko eta gaueko egoitza integral bat” martxan jartzeko urratsak ematen hastea, mozio baten bidez. Horrez gain, egoitza hori izan bitartean, behin-behineko gaueko arreta zerbitzua berriro abian jartzeko eskatu zuen, neguko hilabeteetarako. “Herri solidarioa izan nahi badugu, horretarako borondate politikoa izan eta pausoak eman behar ditugu”, adierazi zuen Itziar Murua udal taldearen ordezkariak.\nMozioak aurkako hamaika boto eta aldeko zortzi izan zituen. EAJ eta PSE-EE udal taldeak agertu ziren aurka, eta Podemos EquoBerdeak koalizioak aldeko botoa eman zuen.\nJesus Arana Gizarte Zerbitzuetako EAJko zinegotziaren arabera, hainbat arrazoirengatik bozkatu zuten ezezkoa: “Adostasunetik harago dago EH Bilduren proposamena. Ez dio arazoari benetako konponbiderik eskaintzen eta berekoikeriaz egindako eskaera da”. Aranak EH Bilduri egotzi zion Urola Kostan alkatetza duten beste herrietan halako ezer ez proposatu izana. “Argazkia beste era batera ikusten da gobernuan zaudenean”. Horrez gain, aldundiarekin gaia dagoeneko lantzen ari direla azaldu zuen, eta jakinarazi zuen adostu dutela konponbidea eskaini ahal izateko proiektu pilotu bat garatzea.\nGloria Vazquez PSE-EEko bozeramaileak gogorarazi zuen eman beharreko zerbitzuaren zati bat bakarrik eskaintzen zuela 2011tik 2018ra martxan izan zen Neguetxek, eta “ezer ez eskaintzea baino hobea” dela uste badu ere, Urola Kostako herri guztien artean konponbide «oso bat» bilatu behar dutelakoan dago. “Konponbide hori lortzeko beharrezkoa da denok ados jartzea, oso gai konplikatua delako”. Azaldu zuen Zarauzko Udalak ez duela gaiaren aurrean beste aldera begiratu nahi, baina “kontraesankorra” iruditu zitzaion EH Bilduren mozioa, ardura Udal Elkartearena dela esan ondoren, neurriak hartzeko eskaera Zarauzko Udalean egiteagatik.\nPodemos EquoBerdeak koalizioko ordezkari den Oihane Delgadok azaldu zuen pertsona horiei lotarako lekua eskaintzea ez dela nahikoa. “Zerbitzuaren helburua izan behar du pertsona horiek berriro gizartean integratzea, eta horretarako lan handia egin behar da”. Horren lanketa bideraturik dagoenaren jakitun, eskualde osoan proiektu hori garatzen ari diren bitartean negu honetarako behin behineko konponbidea eskaintzearekin bat azaldu zen udal taldea.


Borraja Komandoaren matxinada Nafarroan | Borroka Garaia da!\nBorraja Komandoaren matxinada Nafarroan\nPosted by saretik 06/05/2017\nGarazi Zabaleta / Argia\n“Talde subertsiboa gara, produktu ekologikoak, mundua, edertasuna maite dituen taldea. Mundu hobeago baten alde oraintxe ekinean hasi nahi duen pertsona multzoa gara, ingurumenarekin konprometitutako taldea. Ez dugu geldirik egon nahi”. Horrela hasten da Nafarroan sortu berri duten “Borraja Komandoa”ren lehen komunikatua.\nApirilaren 22an, Ama Lurraren nazioarteko eguna zela eta, lehen ekintza burutu zuen taldeak Tuteran: hiriko lorategi bat hartu eta baratze ekologikoa egin zuen bertan.\nNafarroako Nekazaritzako Produkzio Ekologikoaren Kontseiluak (NNPEK) Helianto taldearekin elkarlanean abiatu du ekimena, “Lorategiari eraso” programaren barruan.\nEkintzaren helburuak nekazaritza ekologikoa bultzatzea eta horren garrantziaz sentsibilizatzea izan dira.\nBuru-berokiekin eta zapiekin estalitako hamabost pertsona inguruk hartu zuten parte Borraja Komandoaren lehen “erasoaldian”. Erabilitako armak: letxugak, kuiatxoak, loreak, landare usaintsuak, tomateak, ilarrak, orburuak eta porruak. Tuterako lorategiaren transformazioan hiriko Lourdes auzoko Emakumeen Elkartearen laguntza ere jaso zuten matxinoek. Auzotarrei beren baratze propioa zaintzeko eta bertan haziko diren barazkiak erabiltzeko gonbidapena egin zieten komandoko kideek.\nHasiera besterik ez\nTuterakoa hasiera besterik ez dela izan argi azaldu dute ekintzaileek. “Nafarroako hiri eta herriak erasoko ditugu, ezerk ez gaitu geldituko”, diote komunikatuan. Espazio publikoak, lorategiak, nahiz errepide bazterretako lurrak baratze ekologiko bihurtuko dituztela adierazi dute, inork espero gabe, jendearen sorpresarekin jokatuz.\n“Aski da. Amaitu dezagun itsusitasunarekin, degradatutako guneekin. Guk eraso egiten dugu, edertu egiten dugu, laidoztatutako guneei bizitza ematen diegu”. Beraiekin bat egiteko deia egin die herritarrei taldeak, Nafarroako espazio grisei kolore berdea bueltatzeko lanean segitzeko. Ikusteke dago non jarraituko duen Borraja Komandoak bere matxinadarekin.\nPosted in: Euskal HerriaTagged: Borraja KomandoaPermalinkUtzi iruzkina\n← (Irlanda) Libro sobre las huelgas de hambre de 1981 + Listado de presos y presas republicanas\nKeynes, la civilización y el largo plazo →


Indiferentzia - - Goiena.eus\nEneritz Urrutia 2018-06-15 08:49\nAltsasuko herriaren izena behin eta berriz darabilkigu bueltaka eta ezin egona eragiten digu. "Gezurrari egia" atera diote, eta bai, badirudi hala dela. Egunak joan eta egunak etorri, egoerak berdin jarraitzen du. Hitzak nondik datozen, nork botatzen dituen, edo beraien jatorriaren arabera epaitzen direla dirudi\nUrriaren 15ean, goizeko ordu txikitan, liskarra izan zen herriko taberna batean. Korapiloa korapilatu zen gau hartan, eta badirudi askaezin bihurtzen dabilela. Kasuak kasu, oraingoan injustiziaz epaitu ditu epaileak, eta, beraz, injustiziaz beteriko epaia kaleratu du. Ingurura begiratzea besterik ez dago beste aldean daudenek marraztu duten irudi surrealista honi sinesmen maila eman nahian dabiltza. Baina guk badakigu ez dela horrela eta irudi hori apurtzeko bide luze honetan borrokatu beharko dugu.\nGezurra dirudien arren, batzuetan zein zaila den euskaldun izatea. Baina handi gara gure txikitasunean, eta, kantuak dioen bezala, utziko bagenio bat izateari ez geundeke sekula batera kantari. Elkarrekin lortuko dugulako. Aurrera Altsasu!


Argitalpena: EHAA, 2012/6/7, 111. zk.; EAO, 2012/6/16, 144. zk.\n§ 341. 10/2012 LEGEA, MAIATZAREN 30EKOA, JAURLARITZARI BURUZKO EKAINAREN 30EKO 7/1981 LEGEA ERREFORMATZEKOA\nLegebiltzarrak 2010eko apirilaren 22an euskal kargu publikoaren estatutuaren gainean hartutako erabakiak aldaketa batzuk egin beharra planteatzen du. Ildo horretan, Eusko Jaurlaritzako sailburuen eta goi-kargudunen estatutuari dagokionez, beharrezkoa da 7/1981 Legean aldaketa batzuk egitea, erregulazio berri bat ezartzeko funtzio horiek bete dituztenen biziarteko pentsiorako eskubidearen kasuan.\nGaur eguneko testuinguru sozial eta ekonomikoak behartu egiten du eskubide horren birformulazio bat egitera hala etorkizunari begira nola pentsio hori gaur egun jasotzen ari direnen behin-behineko egoerari begira.\nAzkenik, lehendakariaren erregimen juridikoa aldaketarik gabe gelditzen da, kontuan harturik lehendakariak daukan goreneko maila instituzionala.\n38. artikulua testu honekin erredaktatuta gelditzen da:\n1. Biziarteko pentsioa jasotzeko eskubidea edukiko dute honako pertsona hauek:\na) 1936ko urritik 1979ko abenduaren 15era bitartean Eusko Jaurlaritzako lehendakari izan zenak eta hartako kide izan ziren sailburuek.\nb) Iraungitako Eusko Kontseilu Nagusiko lehendakariek eta sailburuek.\nc) Euskal Autonomia Erkidegoko jaurlaritzetako lehendakariek.\nd) Aurreko idatz-zatietan aipatutako pertsonen alargun, zurtz eta gurasoek.\n2. Biziarteko pentsioa jasotzeko eskubidea edukiko dute aurreko paragrafoko a) eta b) idatz-zatietan sartutako pertsonek, baldin eta erretiro-egoeran sartzeko legez aurreikusitako adinera iritsi badira; c) idatz-zatian sartutakoei dagokienez, aurreko baldintzaz gainera eskatuko zaie gutxienez bi urte egin izana Autonomia Erkidegoaren zerbitzuan.\n3. Halaber, biziarteko pentsioa jasotzeko eskubidea edukiko dute aurreko 1. paragrafoko a), b) eta c) idatz-zatietan aipatutako pertsonek, zein ere den zerbitzuan egindako denbora eta nahiz eta iritsi gabe egon legez ezarritako erretiro-adinera, baldin eta fisikoki edo mentalki ezinduak gelditzen badira istripuagatik edo karguaren arrisku espezifikoagatik.\n4. Pentsioen zenbatekoak honako hauek izango dira:\na) Aurreko 2. paragrafoan aurreikusitako kasuan, pentsioa izango da eskubidea sortu zuen onuradunaren karguari dagozkion kontzeptu guztiengatik ateratzen den urteko soldataren ehuneko berrogeita hamar.\nb) Aurreko 3. paragrafoan aurreikusitako kasuan, pentsioa izango da aipatutako kargu horiei ezintasunaren kausa gertatzeko unean ordaintzen zaien urteko soldataren ehuneko ehun. Ehuneko ehuneko kopuru bera edukiko du alarguntasun-pentsioak kasu honetan.\nc) Artikulu honetan 1. paragrafoko a), b) eta c) idatz-zatietan aipatutako pertsonak jardueran daudela hiltzen baldin badira, pentsio-eskubidea edukiko dute ordena honetan: lehenengo, alargunek; bigarren, seme-alaba adingabeek edo adindun ezinduek. Gurasoek eskubidea lortuko dute baldin eta seme edo alabaren menpe badaude ekonomikoki eta beste diru-sarrerarik jasotzen ez badute. Irizpide bera aplikatuko da artikulu honetako 2. paragrafoan aurreikusitako pentsioa jasotzen delarik gertatzen baldin bada heriotza.\n5. Artikulu honetan 2. eta 3. paragrafoetan aurreikusitako egoeretan jaso daitezkeen pentsioak bateraezinak dira diru-sarrerak jasotzearekin edozein aginte parlamentariotan aritzeagatik, Estatuko edo Autonomia Erkidegoko Jaurlaritzako kide edo Administrazio publikoko goi-kargudun izateagatik, edo foru-lurralde historikoetan edo udaletan beste edozein kargu publiko edo izendapen askeko, ordaindua, betetzeagatik. Inguruabar horietakoren bat gertatzen baldin bada, ukituak ordainsarietatik altuena hautatu ahal izango du.\n6. Artikulu honek hizpide dituen pentsioen onuradunek eskubidea daukatenean beste pentsio bat jasotzeko Gizarte Segurantzaren funtsen kargura, soilik edukiko dute eskubidea Autonomia Erkidegoaren Aurrekontu Orokorren kargura diferentzia jasotzeko baldin eta Gizarte Segurantzaren pentsioa txikiagoa bada.\n7. Artikulu honetan aipatzen diren pentsioak erreferentziako soldaten proportzio berean aldatuko dira.\nLege honetako 38. artikuluan eta xedapen iragankorrean aurreikusitakoaren arabera ordaindu beharreko pentsioak kalkulatzeko, kontuan hartuko da, Gizarte Segurantzako erregimen publikoaren pentsioez gain, funts publikoen kargura ordaindutako beste edozein pentsio ere.\n1. Erreforma hau indarrean sartu baino lehen lege honen babesean ordaintzen ari diren pentsioen zenbatekoa izango da: kasu bakoitzean Gizarte Segurantzaren erregimen publikoan jasotzen ari den pentsioaren eta erregimen publiko horretan aurreikusitako gehienezko zenbatekoaren artean dagoen diferentziatik ateratzen dena, salbu eta 38. artikuluko 1. paragrafoan sartutako pertsonen kasuan.\n2. Halaber, lege hau indarrean sartzean 60 urte beteta dauzkaten eta sailburu-kargua gutxienez bi urtean bete duten pertsonek, erretiro-egoerara pasatzeko legez aurreikusitako adinera heltzen direnean, eskubidea edukiko dute biziarteko pentsio bat jasotzeko, dagokien erretiro-pentsioaren osagarri gisa.\nPentsio horren zenbatekoa izango da: Gizarte Segurantzaren erregimen publikoan jasotzen duten pentsioaren eta erregimen publiko horretan aurreikusitako gehienezko zenbatekoaren artean dagoen diferentziatik ateratzen dena.\nParagrafo honetan aipatutako pertsonei dagokienez, pentsio hori 38.1.d artikuluan aurreikusitako senideei ere hedatuko zaie, 38.4.c artikuluan adierazitako baldintzetan.\nLehenengoa. Aplikaziorako eta garapenerako ahalmenak\nJaurlaritzari baimena ematen zaio behar diren xedapen guztiak emateko lege honen aplikaziorako eta garapenerako.


Janrain: harrapatu eta areagotu zure presentzia soziala | Martech Zone\nAstelehena, uztaila 30, 2012 Igandea, urria 4, 2015 Douglas Karr\nBeraz, sare sozialetako presentzia martxan duzu. Egunero jarraitzaileak eta jarraitzaileak gehitzen ari zara eta zure webgunera bisitari ugari lortzen ari zara. Sare sozialek hazkundea eskaintzen dizute, baina ez duzu ikusten sare sozialetako guru guztiek hitz egiten duten inbertsioaren etekina. Sare sozialak sare izugarri hau dirudi, baina ez duzu ezer harrapatzen, denak zuloetatik irristatzen ari direlako.\nSare sozialen marketinari dagokionez, bi gertaera kritiko daude:\nZalea edo jarraitzailea bihurtzea prospektibo edo bezero batean sartu. Jendeak jarraitzen zaituelako edo zure orria gustukoa izateagatik ez du ziurtatzen zure marketin-ahaleginetan parte hartuko dutenik.\nZale edo jarraitzaile bat lortzea anplifikatu zure mezua haien sarera. Zure sare nagusia indartsua da, baina ez da ia ahoz ahoko trafikoa zaleen saretik ateratzea bezain indartsua.\nJanrain Engage-k bi eszenatoki horietan zubi-lana egiten du, zure webguneak erabiltzaileen datuak harrapatzeko saio-hasierako metodo unibertsala eskaintzen du eta partekatzeko plataforma eskaintzen du zure mezularitza zure zaleen sareetara errazago zabaltzeko. Imajina ezazu zure marka sozialki lotzen duten guztien helbide elektronikoa harrapatzeko gai zarela, zure posta elektronikoaren zerrenda handitu eta eskaintza osagarriak bultzatu ahal izateko aukera ematen dutenentzat!\nJanrain Engage giltza eskura duen konponbidea da, erabiltzaileei zure webgunean 25+ sare sozial eta posta elektronikoko hornitzaile baino gehiagoren kontu batekin erregistratzeko edo saioa hasteko aukera ematen diena, Facebook, Google, Twitter eta Yahoo !. Erregistroa sinplifikatu, erabiltzaileek pasahitzak gogoratzeko eta erabiltzaile baten sare sozialaren kontutik profil aberatsetako datuak baimenarekin atzitzeko beharra ezabatu.\nJanrain nahiko sendoa eta ondo integratua da. Zure CMS WordPress bada, bada plugin sendoa zure webgunean edo blogean Engage gaitzeko. Janrain Disqus, Echo eta Pluck bezalako iruzkin sistema ezagunekin ere integratzen da.\nJanrain ezartzeak zure marketin ahaleginak lagun ditzake abantaila hauekin:\nGunearen erregistroak handitu - Erregistratzeko oztopoak murriztu, erregistratzeko prozesua azkartu eta bisitariengandik erregistratutako erabiltzaileenganako bihurketa tasak handitu lehendik dauden sare sozialak edo web posta kontuarekin saioa hastea ahalbidetuz.\nSortu esperientzia pertsonalizatu eta erakargarri gehiago - Izena emateko inprimakiak bete aurretik eta esperientzia pertsonalizatuago eta pertsonalizatuagoa eskaini zure erabiltzaileei erabiltzaile profila datu aberatsak, lagunen zerrendak eta helbide liburuak inportatuz.\nHartu marka ezagutzea eta Sortu Erreferentzia Trafikoa -Konektatu zure webgunea sare sozialera eta eman erabiltzaileei zure edukia zabaltzeko ahalmena, erabiltzaileek zure webgunetik jarduerak sare sozial anitzetara aldi berean argitaratzea erraztuz.\nTags: ihardunjanrainjanrain ihardungizarteratzeaerabiltzaileen erregistroawordpress integrazioawordpress erregistroa


2020-11-01 - Urola Kostako Hitza : Urola Kostako Hitza\n"Mexikon jai giroan gogoratzen ditugu hildakoak"\nGaur Santu Guztien Eguna da, eta herritarrek gogoan izango dituzte hilda dauden familiakoak eta lagunak. Euskal Herrian ez ezik, Mexikon ere ospatzen da eguna, eta aspalditik Orion bizi den Angelica Acostak bere sorterriko ohiturak izan ditu hizpide.\nHeriotzari Bizia Ematen jaialdiari hasiera eman diote\nEskualdeko hainbat herritan egingo dituzte heriotzaz hausnartzea eta hausnarketa horiek partekatzea helburu duten ekimenak. Zarautz Herri Zaintzaileak eta Orioko Mandalara elkarteak elkarlanean, hainbat ekitaldi antolatu dituzte datozen egunetarako. Azkoitiko eta Azpeitiko azoka plazetan, berriz, arbelak zintzililatu dituzte, herritarrek nahi dutena idatz dezaten.\nPositiboen kopuruak gorantz egin du beste egun batez Gipuzkoan\nPandemiaren olatuak ez du atsedenik ematen Gipuzkoan. Beste 587 kasu zenbatu zituen Eusko Jaurlaritzako Osasun Sailak lurraldean. Araban eta Bizkaian jaitsi egin da positibo kopurua bezperako datuekin alderatuta, baina egindako probak ere gutxiago izan dira.\nLarringo industriagunea garatzeko lanean ari dira Azpeitiko Udala eta Sprilur\nOhi baino jende gutxiago ibili da eskualdeko hilerrietan, Santu Guztien egunean\nSantu Guztien eguna dela eta, Urola Kostako udalek jende pilaketak saihesteko eskatu zieten herritarrei, eta oso jende gutxi ibili da eskualdeko hilerrietan. Halere, lorez eta kandelaz apaindu dituzte herritarrek hilobiak.\nUrola Erdiko Itaia aurkeztu dute Azpeitian eta Azkoitian\nEskualdez eskualde antolatzen hasi da Emakumeen Antolakunde Sozialista. Atzo, zapatua, Azpeitiko Gaztetxean aurkeztu zuten Urola Erdiko Itaia, eta gaur, Azkoitiko Matadeixen izan dira.\n"Burgesiaren zuzeneko diktaduraren" kontra, elkarretaratze jendetsua egin dute Azpeitiko plazan\n160 bat lagunek parte hartu zuten Gazte Koordinadora Sozialistak (GKS) deituta atzo arratsaldean Azpeitiko plazan egin zuten elkarretaratzean. Azken egunetan "osasuna babesteko aitzakipean" indarrean jarri dituzten neurri murriztaileak salatu zituzten, eta horien kontra egiteko bidea proposatu zuten: "Antolakuntza komunista".


Berlin, Alemania. Urtero izaten da mugimendua Berlinen Gernikako Bonbardaketaren urteurreneko data oharkabean pasa ez dadin eta aurten ere honela izan da. Hiriko Gernika Kulturverein Euskal Etxea eta Etxepare Euskal Institutuaren irakurletzak antolatzaile, zenbait ekitaldi egin dira joan den astean Gernikarekiko oroitzapena eta aldarria, eta bi herrialde eta kulturen arteko lokarriak sendotuz, liburu aurkezpen bat eta solasaldiak, eta GuernicaPlatz-eko ekitaldia tarteko. Ostiral honetan, berriz, Etxepare Euskal Institutuak eta euskal etxeen sareak Alemanian dituen euskara irakurleen eta irakasleen I. topaketa egingo da.\nEz da ahantzi behar Etxepare Euskal Institutuak lau irakurletza dituela Alemanian --Universität Konstanz, Universität Leipzig, Goethe-Universität Frankfurt am Main eta Freie Universität Berlin-en-- eta horietatik kanpo ere badagoela euskara ikasteko aukera gehiago, hala nola Berlingo Euskal Etxean edo Volkshochschule eskolan. Etxepare Euskal Institutuak eta euskal etxeen sareak Alemanian dituen euskara irakurleen eta irakasleen I. topaketa testuinguru germanofono horretan aritzen diren euskara-irakasleen topagune izango da, orain arte egindako bideaz hausnartu, eta etorkizuneko erronkak eta helburuak zehazteko.\nBi mahai-inguru egingo dira bihar eta etzi, maiatzaren 6 eta 7an, hurrenez hurrenez, euskararen didaktikan esperientzia luzea duten hizlari eta adituekin. Ostiralean, 11:30ean ‘Hizkuntza eta kultura gutxituak Alemaniako unibertsitateetan’ solasaldia egingo da Berlingo Freie Universität-en. Eta larunbatean, berriz, ordu berean, ‘Euskararen irakaskuntza testuinguru germanofonoan’ mahai-inguruan parte hartuko dute Petra Elser, Lourdes Izagirre, Unai Lauzirika eta Jonan Lekuek, Mehringhoff antzokian.\n'Austerlitz'en euskal bertsioa\nJoan den asteko programak ‘Austerlitz’ eleberri alemanaren euskarazko itzulpena hartu zuen hizpide, Lepizig Universität-eko irakurletzak eta Berlingo Euskal Etxeak antolatutako jardunaldietan. W. G. Sebald autore alemanaren eleberriaren aurkezpena egiteaz gain, itzulpen zein edizio prozesua aipatu ziren. Asteazkenean partaide izan ziren ziren Idoia Santamaria Urkaregi itzultzailea eta Lander Majuelo Itoiz, Igela argitaletxeko editorea. Hitzaldia Hizkuntzalaritza Aplikatuko eta Itzulpen Zientzien Institutuak (IALT) antolatutako Udaberriko Hitzaldien Zikloan kokatu zen.\nOstiralean, apirilaren 29an, berriz, Berlingo Club der polnischen Versager aretoan. Uwe Schüttek, Sebalden obraren inguruko aditu handienak hartu zuten parte, Lander Majuelo, Idoia Santamaria eta Berlinen bizi den Alai Urrutia artista bilbotarrarekin. Irakurketa musikatua Mikel Elgezabal biolontxelistak girotu zuen -ondoko egunean lore-eskaintzan egingo zuen bezala-- girotu zuen. Liburuko pasarte batzuk irakurri zituzten Irati Elorrieta eta Markel Anasagastik. Askorentzat oso interesgarria izan zen itzulpenaren eta liburuaren azalaren prozesua ezagutzea, eta W.G. Sebald idazleari buruzko berri jasotzea.\nLore-eskaintza eta poema musikatua Gernikaplatz-en\nBerlingo hitzaldiaren hurrengo egunean, larunbatean, Gernikako bonbardaketaren 85. urteurrena gogoratzeko ekitaldia egin zen Berlingo Guernicaplatz-en. Sarraskia eta biktimak oroituko ziren Wolfgang-en poema antimilitarista bat irakurrizAdei Özer-ek eta itzultzaileak berak, Maddalen Subijanak.\nMusika alorrean, Mikel Elgezabal txelistak eta Paulina Mai poloniar abeslariak musikarekin lagundu zuten ekitaldia, tartean Ukrainiako abesti ere bat jo zutela.\nHonela bildu zuen Guernicaplatzeko ekitaldia Euskal Telebistak albistegietan emandako Ane Irazabalen bideoan:


Frankismo garaiko testigantzak ahaztuak izan ez daitezen - Aramaio - Goiena.eus\nEneko Azurmendi 2017-09-14 15:00\nFrankismo garaiko irudi bat, Aramaion.\nArabako Foru Aldundiak martxan jarri duen Frankismoaren Biktimei Arreta Emateko Bulegoa Aramaiora iritsiko da datorren eguaztenean –hilak 20–, eta garai hartan biktima izan zirenek testigantza emateko aukera izango dute 09:00etatik 12:00etara.\nArabako Foru Aldundiak, Euskal Herriko Unibertsitatearekin elkarlanean, ikerketa bat jarri du abian Arabako Lurralde Historikoko Memoria Historikoa berreskuratzen laguntzeko helburuarekin. Hori horrela, lurraldean diktadura frankistak jazarritako pertsonen informazioa bilduko da.\nHorretarako, Frankismoaren Biktimei Arreta Emateko Bulegoa ireki du Aldundiak, garai hartan jazarpen hori pairatu zuten pertsonek, horien senideek edota hurbilekoek euren testigantza partekatu, eta duten dokumentazioa aurkeztu dezaten.\nJasotako informazioarekin, Araban diktaduran jazarriak izan ziren pertsonei buruzko txosten bat egingo da. Horren bitartez, bi gai hauetan sakondu nahi du Arabako Foru Aldundiak: memoria berreskuratzean eta frankismoaren biktima guztien ezagutzan eta horiei ordaina ematean.\nUdala, ekimenarekin bat\nAramaioko Udalak bat egiten du ekimenaren helburuarekin, eta horregatik eskatu du bulegoa herrian jartzeko aukera izatea. "Arabako Batzar Nagusiko talde politiko batzuek aurrerapauso txiki bat eman dute zentzu honetan eta Aramaioko Udalak bat egiten du honekin. Memoria historikoa ez da egin trantsizio garaian, horrela erabaki zutelako batzuek. Baina ezinbestekoa da aurrera jarraitzeko memoria hau egitea, gertatu zenaren ikuspegi eta bizipenak jasoaz. Zer gertatu zen frankismo garaian gure herrian? Nola bizi izan zuten/zenuten aramaioarrek?", adierazi du Lierni Altuna alkateak, ohar baten bitartez.\nHori kontuan hartuta, aukera hori aprobetxatzeko dei egin die herritarrei, eta euren testigantza ematera animatu. "Zuek garai hartako biktima izan bazarete, era batean edo bestean, edo baten bat ezagutzen baduzue biktima izan dena, informatu eta animatu testigantza ematera". Gaineratu du edozein kontakizunek balio duela memoria historikoa egiten laguntzeko. "Frankismo garaiko biktimen edozein testigantza izan daiteke, torturetatik hasita, euskaraz ikasteko debekura", azpimarratu du Altunak.\nBulegoa Bizente Goikoetxea plazan egongo da irailaren 20an, eguaztena, 09:00etatik 12:00etara. Hala ere, hitzordua aurrez eskatzea gomendatzen du Arabako Foru Aldundiak. Horretarako aukera egongo da 945 18 19 00 telefonora deituta edota victimasfranquismo@araba.eus helbidera idatzita.


Adituen arabera, Galiziako tragedia ekologikoak ez du zertan eragin krustazeoen merkatuan. | Consumer\nAdituen arabera, Galiziako tragedia ekologikoak ez du zertan eragin krustazeoen merkatuan.\nEspainiak 140 milioi kilo itsaski inportatzen ditu urtean, batez ere Argentinatik, Eskoziatik, Marokotik eta Txinatik\nGalizian “Prestige”-k eragindako tragedia ekologikoaren ondoren itsaskirik egongo da Gabonetan? Hori da kontsumitzaile askok egiten duten galdera, eta badirudi erantzuna baiezkoa dela; izan ere, espezialisten arabera, heriotzaren kostaldea ez da espezie horien haztegi naturala.\nCoruñako eta Pontevedrako itsasadarretako produkturik mitikoenari eraso egin diote garai txarrenean, Espainiako etxe asko prestatzen ari baitira itsaski-mahaiak betetzeko Gabon-gaueko eta Gabon Zaharreko afarian. Hilabete gogorrak dira lanperna, otarrainxka, ostra eta abarrentzat. Baina profesionalentzako debacleak ez du zertan kontsumitzaileentzat izan.\nEspainiako etxeetan 283.000 kilo marisko eta molusku kontsumitzen dira urtero, Nekazaritza eta Arrantza Ministerioaren datuen arabera. Batez bestekoa hilean 21.000 kilo ingurukoa izaten da. Baina abenduan, ia 48.000 euroraino hedatu zen estatistika. Eta hori, tabernetan eta jatetxeetan saltzen dena kontuan hartu gabe, Eguberrietako egutegiak ez ditu hain baldintzatzen ezkontzak, bataioak eta jaunartzeak.\nGalizian bakarrik, deigarria da ekoizpena: urtean ia 1.400.000 kilo nekora, lanperna, zigala, txangurru eta izkira. Horiei bi milioi kilo txirla baino gehiago edo 33.000 muskuilu gehitu beharko litzaizkieke, Galiziako Xuntako Arrantza eta Itsas Gaietako Sailak dioenez.\nBaina zifra horiek gehiegizko ekoizpena adierazten dutela dirudien arren, errealitatea bestelakoa da. Horrela, kontsumitzen dugun itsaskiaren zati handi bat Greziatik, Erresuma Batutik edo Hego Amerikatik dator. Ia ez dago itsasorik munduan bere piezaren bat Espainiako merkatuetara botatzen ez duenik. Bretainiatik Senegalera, Argentinatik Iranera.\n140 milioi kilo\n2001ean, 140 milioi kilo otarrain, ganba, otarrainxka eta zigala baino gehiago inportatu ziren, Nekazaritza Ministerioaren arabera. Iaz 38 milioi kilo krustazeo iritsi ziren Argentinatik, hamahiru Txinatik, zortzi Marokotik eta Britainia Handitik…\nHorrelako produktuen gorakada izugarria da, eta Galizia ez da autonahikoa. Adibidez, Euskal Herritik, astero gutxienez lau tona nekora, txangurru, otarrain edo zigala ateratzen dira, funtsean Eskoziatik inportatuak, merkatu hori hornitzeko. Eta Madrildik ere antzeko zerbait gertatzen da.\nIbilbidea sinplea da, baina kilometrikoa. Krustazeoak Britainia Handiko iparraldeko haztegietan hazten dira, eta han kamioi berezietan kargatzen dira. Ingalaterra zeharkatu eta “ferryetan” sartu ziren Espainiara.\n“Galiziako itsaski bat eta eskoziar bat dastatzeko orduan, aldea eguna ikusi eta gero gaua begiratzen duzunean dagoen berdina da; ez du zerikusirik”, dio Alfredo Castrelok, “El Refugio” jatetxearen jabeak, kostaldetik hiru kilometrora. Galiziako itsaskietan espezializatutako Coruña ospetsuenetako bat da.\nHaien kezka Galiziako ikur gastronomikoarekin lotutako milaka profesionalena bera da: “Ez dakigu zer egingo dugun”. Prezioak igo egin dira, harrapaketak urriak dira. “Baina ezin da ezer jasotzera atera!”. Alternatibak bilatzeko ordua da. Haren ustez, edozein konparazio gorrotagarria da. “Galiziako lanperna da onena, batez ere Finisterre eta Estaca de Baresetik ateratzen dena”.\nHaren iritziz, zaporea da alde nagusia. Eta ez du zerikusi handirik tamainarekin. “Hobe da lanperna txiki eta gazte bat handia eta zaharra baino”. Antzeko zerbait gertatzen da nekorekin. “Lehen begiratuan, ia denak berdinak dira, baina eskoziarrak lastoz daki; arroza botatzeko balio dezake, baina zertxobait gehiago”. Eta abakantoaren antzekoa: espezie kanadarraren hankak paellak apaintzeko erabiltzen dira.\nBritainia Handitik produktu horiek ekartzen dituzten banatzaileen iritzia: “Eskoziarrek kalitate bikaina dute. Beste gauza bat dira, adibidez, lanperna marokoarrak. Ur beroagoetan egon direnez, okerragoak direla nabaritzen da”, dio euskal profesional batek.\n“Hemen dena oso erlatiboa da, buelak hazten ari dira”, dio Cruz Pascualek, Santiagoko Biologia Fakultateko Arrantza Ekoizpeneko Tekniken saileko irakasleak. Espezialista horrentzat, produktu baten aberastasuna produktu hori garatzeko erabili den elikagaiaren araberakoa da, noiz harrapatu den eta abar. Eta, izoztearen kasuan, prozesua nola egin den. “Okerra izan bada, elikagaiak galduko ditu”.\nAditu gehienek "ganga"etatik ihes egitea gomendatzen dute. “Otarrainxka freskoak, 1.500 pezetagatik, ezinezkoa da. Benetako prezioak 6.000 eta 7.000 bitartekoak dira. Bestea produktu izoztua da, gero desizoztua. Okerrena da, mota guztietako kontserbatzaileak dituelako”, dio banatzaile batek.\nNutrizioaren ikuspegitik, itsaskiak proteinak ditu, baina gainerakoa ura hartuko bagenu bezala da. Nahiz eta uste dudan inork ez duela jaten produktu hau bere nutrizio-balioagatik”, onartu du Galiziako biologoak.\nGalicia-eu marisco-eu tragedia


Parrokia eraberritzeko proiektua jendaurrean aurkeztu dute - Antzuola - Goiena.eus\nParrokia eraberritzeko proiektua jendaurrean aurkeztu dute\nAintzane Irizar 2007-03-30 13:07\nMartitzenean sinatu zuten Rafael Eizagirre parrokoak eta Gonzalez de Txabarrik parrokia eraberritzeko lanak diruz laguntzeko hitzarmena; 800.000 euro emango ditu Diputazioak. Eguenean, bestalde, parrokia eraberritzeko batzordeak jendaurrean aurkeztu zuen proiektua.\nUrtebete baino gehiago darama herritar talde batek lanean Errukizko Amaren parrokia eraberritzeko helburuarekin. Batzorde bat osatu zuten hamar bat lagunek eta hainbat urrats egin dituzte ordutik hona. Proiektua eginda dago, orain dela aste batzuk jakinarazi genizuen moduan, eta atzo, eguena, herritarren aurrean aurkeztu zuten. Bide batez, herritarrei dei egin zieten proiektua diruz laguntzeko.\nOsorik eraberrituko dute\nMartitzenean, bestalde, Gipuzkoako Foru Aldundiko agintarien bisita izan genuen. Prentsaurrekoa egin zuten, eta bide batez, hitzarmena sinatu zuten Eizagirrek eta diputatu nagusi Gonzalez de Txabarrik. Hitzarmen horren arabera, Diputazioak emango du 800.000 euroko diru laguntza parrokia eraberritzeko.\nAgerraldi hartan Rafael Eizagirrek adierazi zuen osorik eraberrituko dutela parrokia: "Beste 40-50 urtean eraberritze lan gehiago egin beharrik ez izatea aurrez ikusten dugu".\nHona hemen egingo dituzten lanetako batzuk:\n- Teilatua birgaitzea: Gaur egungo estalkia kendu eta osorik birgaitzea.\n- Fatxadak birgaitzea: euri uren zorrotenak kentzea; fatxaden estaldura kaltetua pikatu eta berriro jartzea; orain hormaturik dauden leihoak irekitzea; kanpandorrea garbitzea eta abar.\n- Barne berrikuntza: hormak ta sabaiak margotzea; estaldura eta beste elementu kaltetuak pikatu eta berriro jartzea eta abar.\n- Instalazio elektrikoa, argiteria, soinua eta berokuntza sistemak berritzea.\n- Zaharberritzeak: erretaulak, organoa eta kanpandorreko erloju sistema zaharberritzea.\nBerrikuntzarik nabarmenena, baina, izango da sarrera berria egingo dutela, irisgarritasuna bermatzeko, oztopo arkitektonikoak saihesteko. Atzeko aldean egingo dute sarrera hori, eskolako jolastokiaren parean.\nLanen aurrekontua da 1.398.210 eurokoa.


Iruñea, Bilbo, Donostia eta Gasteiz, Euskaraldian blai. Noticias de Navarra\nIruñea, Bilbo, Donostia eta Gasteiz, Euskaraldian blai\nLau hiriburuetako alkateek atzo agertu zuten agitasmoarekiko atxikimendu aktiboa\nArantxa Lopetegi Gorka Estrada - Jueves, 7 de Junio de 2018 - Actualizado a las 06:01h\nJoseba Asiron, Gorka Urtaran, Juan Mari Aburto eta Eneko Goia, atzo Donostiako Miramar jauregian.\n“Euskara Iruñearen parte izan da bere sorreratik eta XXI. mendeak itxaropentsu begiratzen dio euskararen etorkizunari Iruñean”. Hitz hauekin nabarmen utzi zuen Joseba Asironek Iruñeako Udalak Euskaraldiaren alde egiten ari den apostuaren funtsa. “Udalak hiriaren bi hizkuntza ofizialen elkarbizitza osasun- tsua bermatzeko neurriak hartzen ari da”, ziurtatau zuen Asironek, zeinek Iruñeak euskararen historian izan duen garran-tziaz aritu zen behin eta berriro artzokoan Donostian.\ndonostia- Donostia, Bilbo, Gasteiz eta Iruñeko alkateek atzo publikoki egin zuten bat Euskaraldia egitasmoarekin, zeinean Euskal Herriko populazio gehiena duten udalerriek hartuko dute parte, besteak beste lau hiriburuek.\nEneko Goiak, Juan Mari Aburtok, Gorka Urtaranek eta Joseba Asironek azpimarratu zuten hiriburuek euskararen sustapenean duten garrantzia. Haien esanetan “hiriburuak gune eroso eta abegikorrak izan behar dute euskararen erabilera bultzatzeko bidean”.\nBide horretan Euskaraldia bezelako ekimenak ezin bestekoak direla ziurtatu zuten lau alkateek eta abian jartzeko falta diren bost hilabete hauetan arrakastatsua izan dadin eskura dituzten baliabide guztiak erabiliko dituztela adierazi zuten.\n350 udalerri hartuko dute parte egitasmo honetan eta irailan irekiko da herritarrentzat izena emateko epea. Bitartean, herrietan hainbat lan talde osatu dira ahobizieta belarripresten arteko harremana arrakastatsua izan dadin.\nAtzo Donostiako Miramar jauregian egin zen ekitaldian Eusko jaurlaritzako Kultura eta Hizkuntza Politikako sailburua, Bingen Zupiria;Hizkuntza Politikako sailburuordea, Miren Dobaran eta Euskaltzaleen Topaguneko presidentea, Elena Laka izan zituzten lagun lau alkateek.\nAzaroaren 23tik abenduaren 3ra arte izango da abian Euskaraldia. Bere koordinatzaileak, Arrate Illarok, adierazi zuenez helburua 11 egunez euskara era aktiboagoan erabiltzea litzateke eta “ 12. egunetik aurrera” eragina mantetzea.\nAlde handia izan da euskararen ezagueran Gasteizen azkeneko urteetan eta egoera honen lekukotza eman zuen atzokoan hiriko alkateak, Gorka Urtaranek. Urtaranek gogorazi zuenez 1981an euskaldunen ehunekoa hirian %3koa zen eta 2016an %27ra iritsi zen. Erronka nagusia, Gasteizi dagokionez, “euskara kalean erabiltzea da” . “Euskara babesteko eta maitatzeko egin dezakegun gauzarik onena erabiltzea da”, azpimarratu zuen. “Gasteizen hori egiten ari gara eremu publiko eta pribatuan ere”, amaitu zuen.\n“Bilbon buru belarri ari gara euskara sustatzeko planak bultzatzeko”, azpimarratu zuen hiriko alkateak, Juan Mari Aburtok. Bide horretan hiru lirateke helburu estrategiko nagusiak: “Euskararen transmisioa, erabilera soziala eta hizkun- tzaren kalitatea”. “Leku guztietan lehenengo hitza euskaraz egin behar dugu”. Hau izan zen Aburtok adierazi zuen nahia. Bilboko alkatearen ustetan, “euskarak esparru guztiak irabazi behar ditu”. “Bilbok euskara behar du, eta euskarak Bilbo behar du”, esan zuen Aburtok bukatzeko.\nDonostiako alkateak bere “poza” adierazi zuen euskarak berriro lau alkateak batu zituelako. “Donostia Euskararen Hiria da, aspaldi eman zitzaion izendapen hori eta berresteko moduan gaude”, esan zuen Goiak. Gipuzkoako hiriburuan euskararen ezaguera bermatuta dagoen unean erronka erabileran dagoela nabarmendu zuen Goiak. Egun, Donostiako populazioaren %46 euskalduna da baina lan egiterik ba dago hizkuntza “esparru guztietara eramateko, bizitzaren harreman-sare guztietara”.


Tunel historikoa - - Anboto.org\nKoikili Lertxundi del Campo 2017-09-01 08:30\n2017ko abuztua ez dut sekula ahaztuko, izan ere kirolari esker historiaren aro ezberdinekin bat egiteko pagotsa izan dut, eta Historian Lizentziatua izanik, agerikoa da gozatua itzela izan dela.\nHots, Mongolia Bike Challenge BTT lasterketari esker, Erdi Arotik Aro Garaikidera (Aro Modernotik pasatu gabe) salto egiten duen lurraldea eta biztanleak ezagutzeko parada izan dut. Emozioz beteriko bidaia historiko batean murgildu naiz!\nBehin EHra itzulita, oraindik Mongoliako gorabeherak guztiz asimilatu gabe ditudala, gure historian, eta zehazki Athleticen historian murgildu naiz beste behin, buru-belarri gainera. Eta nola, gainera! Gaurtik aurrera pertsona orok aukera berdina izango du, hau da, San Mamesen irekia berri den museo historikoa ezagutzeko aukera!\nBeraz, lerro hauek balio dezatela museoari bisita egiteko gonbite gisa, historia zurigorria modu dinamiko eta erakargarrian ikuskatzeko, Iribarri penaltiz gola egiten saiatzeko, San Mameseko berdegunea zapaltzeko, belar gainean sentitzen dena dastatzeko, emozioak nahiz oroitzapenak astitzen dituen tunel historikoan murgiltzeko, alegia.


Etxebizitza politika publikoak - Etxebizitzaren zimenduak - Udako serieak - Berria.eus\nOsteguna, 2021ko 6\nEtxebizitza politika publikoak. Adituek uste dute administrazioek, babes publikoko etxebizitzak sustatzeaz gain, beste lan ildo batzuk ere jorra ditzaketela, jabetza eskubidearekin talka gertu egon arren.\nBaionako etxebizitza babestuak, 2009an. / GAIZAK IROZ, FOKU\nPublikoa, bultzada zain\nEtxebizitza eskubide bat baino gehiago dela diote adituek. Izan ere, beste oinarrizko eskubide batzuk garatzeko bidea ere bada, hein handi batean: bizitza pribatua, segurtasuna... Administrazio publikoek hori bermatzeko ardura dute, baina galdera ugari pizten ditu auziak. Zeintzuk dira etxebizitza politika publikoen lehentasunak gaur egun? Orain arte, zer egin dute? Zergatik ez dago etxebizitza parke publiko zabalagoa? Alokairuko etxebizitzak sustatu beharko al lirateke bakarrik? Merkatuan esku hartu beharko lukete erakunde publikoek?\nHainbat aditu galdera horiei erantzuten saiatu dira, egungo egoeraren nondik norakoen berri izateko: Javier Buron Cuadrado, Eusko Jaurlaritzako Etxebizitza sailburuorde ohia eta Bartzelonako Udaleko Etxebizitza kudeatzailea; Aitziber Etxezarreta Etxarri, EHUko Ekonomia Aplikatuko Saileko irakaslea; eta Ion Martinez Lorea NUP Nafarroako Unibertsitate Publikoko Soziologiako irakaslea.\nAitziber Etxezarretak azaldu du etxebizitza politikek etxebizitza eskubideari erantzun behar diotela: «Eskubide unibertsal moduan ulertuta, baita etxebizitzarako sarbide moduan ulertuta ere». Horrez gain, eskubidearen fokua gizabanakotik zabalduz «gizarte kohesionatu bati» erantzun behar diola gaineratu du. «Segregazioaren aurka egin behar du; bestela, badakigu nola jokatzen duen merkatu libreak». Hori lortzeko hiriaren gune guztietan etxebizitza sozialak egon beharko liratekeela azaldu du. Donostia jarri du adibide, azken urteetan etxe babestuak Loiolako Erriberan eta Txomin Enean soilik eraiki direla eta: «Hiriaren gune guztietan egin behar dira».\nIon Martinezek etxebizitzaren funtzio sozialarekin bat egin du. Gogora ekarri du etxebizitza sarri funtsezkoa dela «bizitzako helburu pertsonalak» garatzeko. Edonola ere, etxebizitza eskubidearen bigarren alor bat gehitu du: salerosgai gisa. Martinezek uste du egungo politika publikoetan ikuspuntu horrek lehentasuna izan duela, ikusita eraikuntzari lotutako sektoreak sustatzeko baliatu dela: «Sektore publikoan erretorika bat egon da horren alde: zorpetzearen diskurtsoa, ekonomiari laguntzekoa».\nAlokairuko etxebizitza bat iragartzeko kartel bat. Berria\nParke publikoa, txikituz urte batetik bestera\nHego Euskal Herrian babes publikoko etxebizitza parkea ez da handitzen ari. Are gehiago, gero eta txikiagoa da. Horren atzean Espainiako Gobernuaren hautu politiko bat dago: babes publikoko etxebizitzek izendapena galtzen dute denboraren joanarekin. Hau da, babes ofizialekoa izanda erositako etxe bat merkatu librean sal daiteke, epe jakin bat pasatu ondoren. Horrek eragin handia du egungo egoeran; adibidez, Hegoaldeko administrazioek 180.000 etxe baino gehiago sustatu dituzte, baina 2017rako horien laurden bat pribatuak ziren: 45.689. Are, urteen joanarekin 54.000 etxebizitza publiko baino gehiago pribatu bilakatuko dira. Hots, babes publikoko etxebizitza gisa jaio zirenen erdiak parke publikotik aterako dira.\nEusko Jaurlaritzak 2003. urtean jarri zion konponbidea horri. «Urte batzuetan nekez lortzen genuen behar beste eraikitzea, galtzen genituen etxebizitzak ordezkatzeko», gogoratu du Buronek. 2003an irizpide hori eten zuten: ordutik aurrera diru publikoz sustatutako etxebizitza guztiek babes ofizialeko izendapena mantenduko zuten, betirako. «Bitarteko tipo juridiko bat ezarri genuen: zuzenbide pribatukoak dira oraindik, baina baldintzekin, sare publikotik atera ez daitezen». Alegia, etxe horiek saldu nahi dituztenek administrazioak zehaztutako baldintzetan eta prezioan egin beharko dute.\nNafarroan ez da halakorik egin oraindik. Jabetzara bideratutako etxebizitza publikoak 30 urteren buruan merkatu pribatura pasatzen dira. Alokairu publikokoak, aldiz, hamabost urteren buruan, oro har. Ipar Euskal Herrian pausoa eman da babespeko etxebizitzak merkatu pribatura pasatzeko; Frantziako Gobernuak iaz onartutako lege batek errazten du prozesu hori.\nAlokairua edo jabetza?\nEtxebizitza eskubidea bermatu ahal izateko, Etxezarretak, Martinezek eta Buronek adierazi dute alokairuaren aldeko apustu handiagoa egin beharko litzatekeela. «Herritar guztiei etxebizitza duin bat bermatzeak ez du esan nahi jabetzan eskaini behar zaienik». Azkenaldian aldaketa antzematen ari dela gaineratu dute, baina ez «behar bestekoa». Hegoaldeko administrazioek sustatutako ehun etxebizitzatik zazpi bideratzen dira alokairura: 157.766 etxebizitza jabetzara bideratu dira, eta 10.846, alokairura.\nEtxezarretak uste du jabetzaren aldeko apustu horren atzean gizartean antzemandako lehentasuna egon daitekeela. «Egoerak behartuta aldatzen ari bada ere, badago jabetzaren aldeko zerbait errotua gure inguruan». Dena den, Buronen iritziz, hori alda daiteke. «Kulturak sortu egiten dira». Gogora ekarri du egungo jabetzaren kultura ez dela «naturala»; Jose Luis Arrese frankismoko lehen Etxebizitza ministroaren hitzak ekarri ditu gogora: «Jabeen Espainia bat nahi dugu, ez langileena». Izan ere, frankismoan jabetza sustatzeko politiken goraldia gertatu zela azaldu du, eta gaineratu du egungo egoera oso bestelakoa litzatekeela 1970eko hamarkada amaierako politikariek alokairuaren alde egin izan balute. «Dena den, horretarako dirua jarri beharko litzateke mahai gainean».\nIon Martinez kritikoa izan da administrazioek jabetzaren alde egindako apustuarekin, horren bitartez etxebizitza eraikuntzaren gorakada ere ahalbidetu delakoan. «Mezu argia zabaltzen zen sektore publikotik: ‘Erosten duzun horrek gero eta gehiago balioko du’, ‘Ez galdu aukera’...». Mezu horiekin batera, gobernuek enpresak «akuilatu» zituzten eraiki zezaten, eta herritarrak «etxebizitzaren gorakadaren ziklo ekonomikora» eraman zituzten.\nSektore pribatuan eragin administrazio publikotik\nEtxebizitza politika berriekin batera, duela urte batzuk pentsaezinak ziren lan ildo batzuk heldu dira: etxebizitza hutsei kanon bat ezartzea, premia handia dagoenean behin-behineko desjabetzeak aztertzea... Alegia, administrazioek merkatu pribatuan esku hartzeko pausoa eman dute, eta bi eskubideren arteko talka sortu da: etxebizitza eskubidea eta jabetza pribatua. «Beti egongo da gatazka, baina lortu behar da guztioi zentzuzkoak iruditzen zaizkigun irizpideak jartzea», hausnartu du Buronek. Horri gehitu dio bilakaera bat dagoela, irizpide komun horiek zehaztean. «Duela hamar urte etxebizitza hutsen kanona oso polemikoa zen, baina gaur egun ez da hala».\nBabes ofizialeko etxebizitzen zozketa, Gasteizko Ogeta pilotalekuan, 2006an. Juanan Ruiz, Foku\nIon Martinezek beste alor batean jarri du begirada: alokairuko prezioen gorakada. «Aurreko legegintzaldiaren aurretik egindako ikerlanetan, besteak beste prezioen kontrolarekin arazoa zegoela antzeman genuen». Azaldu du prezioek gorantz jarraitu dutela, Nafarroako Gobernuak alokairu sozialeko etxebizitza parkea %70 handitu badu ere. «Bi arima dituen eskubide batekin egiten dugu topo, berriz: eremu soziala eta merkatuaren aldea». Alegia, erakunde publikoek neurri «interesgarri eta ausartak» sustatu arren, uste du merkatuaren kontrolari buruz hitz egitean hitz lausoetara jotzen dela. «Eufemismoak erabili ohi dira kasu horietan: ‘Komeniko litzateke saiatzea...’. Etxebizitza eskubidearen bi arimen arteko tentsioaren aurrean, ideia da etxebizitza merkatuan eragozpenik ez sortzea».\nBerriki hainbat hiri agertu dira hedabideetan merkatu pribatuan sartzeagatik: Berlin, Paris, New York... Alokairu pribatuaren prezioa mugatzea edo izoztea erabaki dute. Etxezarretak azaldu du Euskal Herrian ezin dela halako erabakirik hartu: batetik, eskumenen banaketa dela eta, eta, bestetik, «oso zaila» izango litzatekeelako horrelako hautu bat argudiatzea merkatuen aurrean. «Oso interesgarria iruditzen zait; ikusiko dugu zer gertatzen den, eta ea aurrekari ona ezartzen duten».\nEtorkizuneko erronkak: parkea handitzea\nEtxebizitza eskubidearen pisua handitzeko formulei erreparatzean, hiru adituak bat datoz: etxebizitza parkea handitu beharko litzateke. Aitziber Etxezarretaren iritziz, eskumenak dituzten administrazio guztiek heldu beharko liokete gaiari. «EAEko Etxebizitza Legeak dio etxe bat esleitzen saiatuko dela, baina etxerik ez badago, laguntza ekonomikoa izatera mugatzen da». Ordea, EHUko irakasleak aitortu du etxebizitza parkea handitzea zaila dela.\nJavier Buronek gobernu ardurak izan zituen Javier Madrazo sailburu izan zen garaian, eta argi du zein izan beharko litzatekeen bidea. «Ez dago formula magikorik: etxebizitza politikak epe luzerako dira, jarraitutasuna behar da, inbertsioa, eta lan egin, lan egin...». Gaineratu du zabuka ibiltzeak ez diola mesederik egiten etxebizitza politikari. Hori dela eta, alokairua gehiago sustatu beharko litzatekeen arren, ez dator bat EAEko Etxebizitza Legeak jaso duen puntu batekin: sustapen publikoko etxebizitza guztiak alokairukoak izan beharko dute. «Badaude beste formula batzuk herritarrak nahas daitezen lortzeko: eraikinetan, auzoetan...»\nAntzera mintzatu da Ion Martinez, baina beste ikuspuntu batetik. Haren iritziz, administrazioek lan egin beharko lukete aurreiritziak desagerrarazteko. «Lortu behar da alokairu sozialeko etxebizitzak ez lotzea bazterkeriarekin». Azkenik, Buronek nabarmendu du oso garrantzitsua dela lan egiteko eredu bat izatea: «Jaurlaritzak abiarazi dituen etxebizitza politikak hobetu daitezke, baina eredu bat du, eta hori asko da».\nBihar: Etxebizitza prezioen gorabeherak.\nSerie honetako beste atal batzuk\nEuskal Herriko etxebizitzen parkea\nEtxebizitzarako eskubide subjektiboa\nEtxebizitza politika publikoak\nHirigintza plan okerrak


Halaber, Kabulgo aireportua babesteko lanean ari diren 5.000 militar estatubatuarrak herrialdetik erretiratzen hasi dira dagoeneko, Estatu Islamikoak bere gain hartutako eraso terroristaren ondoren.\nKabulgo aireportua babesteko lanean ari diren militar estatubatuarrak. Argazkia: EFE\nHainbat herrialdek amaitutzat eman dituzte Afganistango ebakuazioak\nBiden, atentatuen egileei: "Zuen atzetik joango gara eta egindakoa ordainduko duzue"\nEspainiak dagoeneko utzi du Afganistan, 2.206 pertsona atera ostean\nAmeriketako Estatu Batuak (AEB) larunbat honetan baieztatu duenez, Estatu Islamikoaren filial afganiarraren bi buruzagi hil dira eta hirugarren bat zauritu da Kabulgo aireportuko atentatuari erantzunez egindako erasoan. Izan ere, Estatu Islamikoak bere gain hartu duen eraso terroristan 170 pertsona hil ziren, horien artean 13 militar estatubatuar.\nHildako bi terroristak, Estatu Islamikoaren "planifikatzaile eta bideratzaile" gisa identifikatu dituzte, eta tripulaziorik gabeko drone batek jaurtitako misil batekin hil dira, William 'Hank' Taylor Pentagonoko bozeramaile militarraren arabera. Dena dela, ez du haien izenak eman.\n"Orain arte jasotako informazioen arabera, helburu ziren Estatu Islamikoaren bi buruzagi hil direla eta beste bat zauritu dela baieztatu dezaket, baina ez dut biktima zibilen berririk", adierazi du prentsaurrekoan. Erasoa Afganistango Nangarhar probintzian egin zuten, drone batek jaurtitako misil batekin.\nAgerraldi horretan bertan, John Kirby Pentagonoko Prentsa idazkariak, baieztatu du Kabulgo Hamid Karzai Nazioarteko Aireportua babesteko lanean ari diren 5.000 militar estatubatuarrak herrialdetik erretiratzen hasi direla dagoeneko, baina zehaztu du AEBk "aireportuaren kontrola" duela oraindik, baita segurtasuna ere, erabat erretiratzeko 72 ordu baino gutxiago falta direnean.\n"Azken unera arte jarraituko dugu aireportuan lanean, aurreikusitako ebakuazio guztiak egin ahal izango ditugula ziurtatzeko", gaineratu du Taylor jeneralak. Halaber, bertaratzeko gutxienez igaro behar diren hiru puntu talibanen kontrolari buruz Afganistango hedabideek emandako informazioa gezurtatu du.\nTestuinguru horretan, ebakuazio-lanen hasieratik, AEBk 117.000 pertsona atera ditu herrialdetik, horietatik 6.800 azken 24 orduetan egindako 66 hegalditan. Gaur beste 1.400 pertsona aterako dira, Taylorrek adierazi duenez.\nBestalde, New York Times egunkariak jakitera eman duenez, Kabulen inmolatu zen ISISeko suizidak 11 kilo lehergai zeramatzan txalekoan, eta militar estatubatuarrek miatu arte itxaron zuen leherrarazteko. Gogoan izan behar da 13 soldadu estatubatuar hil zirela atentatuan.\nAfganistandik atera nahi duten herritarrei dagokinez, hasiera batean abuztuaren 31ra artekoa bazen ere ebakuazio epea, hainbat herrialdek amaitutzat eman dituzte jada operazioak.\nAzken orduetan, talibanak Kabulgo aireportura sartu eta tropa estatubatuarren ateratze segurua bermatzeaz arduratuko dira, Mikel Ayestaranek Twitter bidez berretsi duenez.\nJarrai ezazu Afganistanen gertatzen ari den guztia Mikel Ayestaran EITBrako egiten ari den kroniken bidez.


Aurrekoa Urtarrilak 02 Osteguna Hurrengoa\nUrtarrilak 02 • 10:30-12:30 • San Telmo Museoa (Parte Zaharra) Haurrak\nSistemen diseinua: Ulm eskola eta Braun konpainia erakusketarekin lotutako sormen tailerra. Arkitektura eta diseinua.\nUrtarrilak 02 • 17:00 • San Telmo Museoa (Parte Zaharra) Haurrak\nEuskarazko abestiak ardatz harturik, dantzaren eta kantuaren bidez gorputza eta ahotsa piztuko dituzte bertaratukoek.\nSarrerak gonbidapen bidez eskuratu ahal izango dira, egun bereko 16:00etatik hasita.\nHansel eta Gretel, Borobil Teatroa\nUrtarrilak 02 • 17:30 • Antzoki Zaharra (Erdialdea) Euskaraz\nBehin batean norbaitek munduko errezeta liburu guztiak desagerrarazi zituen eta jendeari sukaldean aritzea ahaztu zitzaion. Ordutik inork ez du benetako janaria jaten. Hirian ireki diren Amonioburger-etan saltzen diren hanburgesak bakarrik jaten ditu jendeak.\nJuan Mari sukaldari ezaguna zen, eta bere jatetxea beti leporaino beteta izaten zuen. Baina bere errezeta liburua desagertu zenetik, ospea eta bezeroak galdu egin ditu. Eta bankuak jatetxea isteko mehatxua ere egin dio. Juan Mariren seme alabek, Hansel eta Gretelek, ez dute hau onartuko eta bankuarekin hitz egitera joateko erabakia hartuko dute. Arazo bat dago, ordea, bankura iristeko basoa zeharkatu behar baita. Eta kondairak dioenez, bertan, karameluzko sagarrak ematen dituen zuhaitz bat dago. Sagar horietako bat probatzen duena ez da inoiz etxera bueltatuko...\nAdina: +6 urte\nUrtarrilak 02 • 16:30 - 18:30 • Kutxa Ekoguneko haur parkea Euskara +\nEuskararen Nazioarteko Eguna (abenduak 3) ospatzeko euskal karaoke mundiala prestatu dugu gure Haur Parkean.\nAbesteaz gain dantza egingo dugu eta primeran pasa, animatu!\nAdina: 3-11 urte\nUrtarrilak 02 • 11:30 • Okendo K.E. (Gros-Ulia) Zinema\nAEB. Tim Hill. 2006.\nAdina: adin guztiak.


Anaitz Igoa, etxarriarra haur-liburuetan trebatzen - Guaixe.eus\nAnaitz Igoa, etxarriarra haur-liburuetan trebatzen\nGuaixe Sakanako Astekaria 2017-09-22 10:21 Kultura Etxarri Aranatz\nGaltzagorri elkarteak 9. MarraziOak topaketa antolatu zuen Donostian. Joan den astean 11 ilustratzailek parte hartu zuten. Topaketako gidariak, Elena Odriozola eta Gustavo Puerta, izan ziren izena eman zuten guztien lanak aztertu ondoren parte-hartzaileak aukeratu zituztenak. Haien artean etxarriar bat, Anaitz Igoa Goñi. Topaketaren nondik norakoak kontatu dizkigu etxarriarrak.\nAnaitz, sarrera aittuta, bakarren batek ez zen jakinen ilustratzailea zanik. Nundi?\nIlustratzailetako ez det hartzen ne bube guañiken. Beye egiye esan, asko gustetzen dakit mundu boi. Beti gustetu dakit marraztie, ta artien mundube. Arte grafikoak ein nittuben eta bieldu zugubien etxeko lan bat: gu biziye kontatzie haur beti kontatuko bageno bezela. Hori izendu zan lehenbiziko harremana haurrendako album ilustratubekin.\nPozik aurreneko lan horrekin?\nBei. Egiye esan pila bat disfrutetu nen. Denborakin guartu neiz oso lan xumie eta xelebrie izendu zala. Egiye esan, oso pozik.\nMarraziOak topaketetaako aukeratuba izan ziñen, zengati?\nEz dakit, ez dobiet galdetu. Izena eman nen. Ilustraziyuek eta curriculuma bieldu ber zien. Garillen abisatu zubieten hartu zubietela ikastaruako eta, egiye esan, ilusiyo handiye ein zuten.\nIlustratzaile ezaunek izan ziñuzkiyen ikaskide: Maite Gurrutxaga, Ainara Azpiazu, Iñaki Martiarena...\nBi. Egiye esan, ez nittuben ezautzen. Netako mundu hau berriye da. Irakaslie Elena Odriozola eta be lanak bei ezautzen nittubela. Ikaskide batek esan zuten hau, hure eta bestie… ez nen espero yonko zienik. Netako ezezaunek zien. Mundu bau oso berriye da.\nZer da MarraziOak topaketa?\nIzendu die bost egun, goiz eta atsalde. Urtero gai bet lantzen da ta aurtengue haurrandako album ilustratubek izen die. Horren inguben aittu ga bost egunek.\nLeitzen ez dakiyen haur bet nola “harrapatu”. Nola sortu hoiteko bat?\nBeste irakaslie Gustavo Puerta zan literaturan aditube da. Biyen artien bei ilustraziyue bei kontaketa lantzen zan. Nola leitzen ez dakiyen haur beti leitzen yakusten ahal dozun hizkik be, marrazkiyen bides eta zuk lantzen dezun ipuin horren bides aurria-atziako sortzen ttuzun jolas hoik. Netako ikuspuntu berriye zan, oso-oso interesgarriye.\nGuai halako libubai gehio errepatuko dozu, ezta?\nBei. Gogotan no ezautzen ez nittuben eta nekin izendu dien hoin lanak ezautzeko. Etxarriko libuteyen, leittu izendu ttut, eta bakit album dexente dela. Bakat gogue pixkeka hartu ta ikusi ta ikesteko.\nTopaketan dena jasotzie izendua, o sortzie de tokatu dakizubie?\nBiaik egunero, hasieran, filosofia horren inguko teoria puskat ematen zugubien; biain ustez album ilustratu on bat zertan oinarritu ber dan. Gio ariketak bieltzen zuzkigubien. Ariketa hoiten sortze lana zan pentsatzie zer kontatu nehi ziñuben, nola, gio biaikin elkar truketu. Ariketakin aztatzen giñubenien hasten zan ipuintxoi sortzeko marrazketa eta testube sortzen. Zenbeitt teknika yakus duzkigubie.\nHaur libubet hartzekuen zer hartu ber diau kontuben?\nBiaik hiru puntu esaten zittubien: haurrek ezautu ein ber debie testuben o marrazki bides esaten dana; identifiketu, hau da, beria yaman ber debiela eta, gio, transferentzia puntu bet yon ber zala, zerbeitt erain ber dobiela. Hoik die, geñetik esanda. Ilustraziyue horta yamatia de bei.\nGios oinarri hoikin sortzen jar zuzubien.\nHori zan oinarriye beti. Gio jolasten giñuben kontatu nehi giñubenakin, o formatuekin, ibiltzen giñuben ilustrazio klasiekin...\nHasieran ziñuzkiyen helburubek, topaketak bete ttu?\nBei. Helburu xumiek zien, baniyuen disfrutetzia ta ikestia niyuen. Hori lortu det. Disfrutetu det pillat ta ikesi debei pillat ein det.\nIlustraziyuen kontuben trebatzen seitzeko gogos?\nBei, goguek mundu hau ezautzen seitzeko, pila bat. Eindako lanetan biaik esaten zugubien “hau hobetu detteke modu honta o bestia”. Egiye esan, gu debei lan hoik hobetzeko, ta batzuk buketzeko de, ze dena despeditzeko betaik ez giñuben uraitzen.\nBakarren batek halako topaketan batien parte hartu nehiko balau, non opatu dezake informaziyue?\nNei honen berri Olatz Aldasorok pasa zuten. Bia arte munduben badaye. Sakanako Mankomunidediek aurten antolatu zen, Arbizuko Udalakin batia, ilustrazio tailerra Arbizuko libuteyen. Nik sare hortatik tietu izendu det. Galtzagorri elkartien galdetus gio han informaziyue emanen dobie. Ta saltsietu. Gogotan bazaude, aldiateti o bestieti, nik uste allatu eitten dazkizula.\nAnaitz Igoa Goñi, MarraziOak topaketaz


Kutsadura aztarna berriak azaldu dira Garoñan - Araba - Alea.eus\nJuanma Gallego 2017-08-29 12:58\nGaroñako zentral nuklearrean, 2009 urtetik mugitu gabe zeuden hormigoizko hiru ontziren azpian aktibitate erradioaktiboa antzeman dute ikuskatzaileek.\nEkainaren 20an egindako miaketa batean azaldu zen kutsadura hori, atzo CSN Espainiako Segurtasun Nuklearreko Kontseiluak argitaratutako ikuskapen txostenaren arabera.\nHormigoizko hiru ontziak mugitu eta gero azaldu zen zesio-137 gai erradioaktiboak sortutako kutsadura. Bi metro koadroko eremu batean, 0'6 - 10 bq/cm2-ko aktibitatea antzeman zuten. Zoruan 5 zentimetroko geruza kendu zuten. Eremu horretatik "bi bidoi lur" erauzi zituzten, txostenaren arabera. "Antza denez, duela urte asko izandako isuri baten arrastoa liteke, horren azalpen dokumentalik ez badago ere", txostenean zehazten denez. Izan ere, hormigoizko ontzietan ez da aktibitate erradioaktiborik antzeman.\nTxostena atzo zabaldu bazen ere, ikuskatzaileak uztailaren 27an idatzi zuen, Espainiako Gobernuak Garoñaren itxiera ezagutarazi baino bost egun lehenago, hain zuzen.